<p>ব্রাহ্মণবাড়িয়া-২ আসনের সংসদ সদস্য ব্যারিস্টার রুমিন ফারহানাকে শহীদ মিনারে শ্রদ্ধা নিবেদনের সময় বাধা প্রদান, পুষ্পস্তবক ছিঁড়ে ফেলা এবং কর্মীদের মারপিটের অভিযোগে বিএনপি ও অঙ্গসংগঠনের প্রায় ১৫০ জন নেতাকর্মীর বিরুদ্ধে মামলা দায়ের করা হয়েছে।</p>

<p>রোববার (২২ ফেব্রুয়ারি) দুপুরে আহাদ নামে রুমিন ফারহানার এক সমর্থক বাদী হয়ে সরাইল থানায় মামলাটি দায়ের করেন।</p>

<p>সরাইল থানার ওসি মনজুর কাদের ভূঁইয়া জানিয়েছেন, মামলার এজাহার নামীয় আসামি পাঁচজন। আর অজ্ঞাত আসামি ১৪০-১৫০ জন। ইতোমধ্যে মামলাটি নথিভুক্ত করা হয়েছে। তদন্ত সাপেক্ষে আইনি ব্যবস্থা নেওয়া হবে।</p>

<p>শুক্রবার দিবাগত রাত ১২টার দিকে সরাইল উপজেলার কেন্দ্রীয় শহীদ মিনারে শ্রদ্ধা নিবেদন করতে গেলে স্থানীয় বিএনপি নেতাকর্মীদের বাধার মুখে পড়েন সংসদ সদস্য রুমিন ফারহানা। সরাইল উপজেলা বিএনপির সাবেক সাধারণ সম্পাদক আনোয়ার হোসেনের নেতৃত্বে বিএনপির বেশ কয়েকজন নেতাকর্মী রুমিন ফারহানাকে উদ্দেশ্যে করে &lsquo;ভুয়া ভুয়া&rsquo; স্লোগান দিলে দুই পক্ষের মধ্যে উত্তেজনার একপর্যায়ে ধস্তাধস্তি হয়।</p>

<p>এ সময় রুমিন ফারহানার পুষ্পস্তবকটি ছিঁড়ে ফেলার ঘটনা ঘটে। পরে শ্রদ্ধা নিবেদন না করেই কর্মী-সমর্থকদের সহায়তায় শহীদ মিনার এলাকা ত্যাগ করেন তিনি। এ ঘটনার প্রতিবাদে রাত সাড়ে ১২টার দিকে সরাইলের শাহবাজপুর এলাকায় ঢাকা-সিলেট মহাসড়ক অবরোধ করেন রুমিন ফারহানার কর্মী-সমর্থকরা। এতে করে মহাসড়কে প্রায় এক ঘণ্টা যান চলাচল বন্ধ থাকে।</p>

<p>উল্লেখ্য, রুমিন ফারহানা ত্রয়োদশ জাতীয় সংসদ নির্বাচনে ব্রাহ্মণবাড়িয়া-২ (সরাইল, আশুগঞ্জ ও বিজয়নগরের একাংশ) আসন থেকে বিএনপির মনোনয়ন না পেয়ে স্বতন্ত্র প্রার্থী হিসেবে প্রতিদ্বন্দ্বিতা করে বিজয়ী হন।</p>