<p>দীর্ঘ প্রতীক্ষা এবং নানা বঞ্চনা শেষে সারাদেশে উদযাপিত হয়েছে গণতান্ত্রিক অধিকারের মহোৎসব। সাধারণ মানুষের পাশাপাশি ছোট ও বড় পর্দার তারকাদের মাঝেও দেখা গেছে অভূতপূর্ব উচ্ছ্বাস। কেউ সকালে লাইনে দাঁড়িয়ে নিজের পছন্দের প্রার্থীকে বেছে নিয়েছেন, কেউ আবার শুটিংয়ের ব্যস্ততা একপাশে রেখে ছুটে গেছেন শেকড়ের টানে, নিজের নির্বাচনি এলাকায়। বিনোদন জগতের প্রিয় মুখগুলোর কাছে। শুধু ভোট দেওয়ার নয়, বরং নাগরিক অধিকার ফিরে পাওয়ার এক বড় আনন্দ ছিল। তারা কে কোথায় ভোট দিলেন এবং এই ঐতিহাসিক দিনটি নিয়ে তাদের প্রতিক্রিয়া কী, তা নিয়েই পাঠকদের জন্য এই বিশেষ আয়োজন-</p>

<p><strong>আবুল হায়াত&nbsp;</strong><br />
নির্বাচনের পরিবেশ ভালো ও সুন্দর। যোগ্য প্রার্থীরা ভোটে জয়ী হোক, এটাই চাই। জেনুইন একটা পার্টি সরকার পরিচালনায় এলে অনেক কিছুই ঠিক হবে।&nbsp;</p>

<p><strong>বেবী নাজনীন</strong><br />
ধানের শীষে ভোট দিয়েছি। অবশেষে ভোট দিতে পারলাম, খুব আনন্দ হচ্ছে। এটাই তো চেয়েছিলাম। ইচ্ছে করছে ১৭ বছরের সব ভোট আবার দেই।&nbsp;</p>

<p><strong>আফিয়া নুসরাত বর্ষা</strong><br />
আলহামদুলিল্লাহ, ভোট দিয়েছি। নাগরিক হিসেবে নিজের রায় দিতে পেরে আমি আনন্দিত। আমার কাছে ভোট একটি পবিত্র জিনিস। আমাদের প্রিয় বাংলাদেশের মানুষ যেন সবাই ভালো থাকতে পারে, ইনশাআল্লাহ, এটাই আমার একমাত্র চাওয়া। আমার কাছে মার্কাটা গুরুত্বপূর্ণ না, আমার কাছে গুরুত্বপূর্ণ, যে দেশের যোগ্য লিডার, যিনি মানুষের কথা শুনবেন, মানুষের পাশে দাঁড়াবেন তাকেই বেছে নেওয়া উচিত।&nbsp;</p>

<p><strong>অনন্ত জলিল</strong><br />
আমি চাই দেশের সকল মানুষের জন্য এবং আগামী প্রজন্মের জন্য একটি সুন্দর, শান্তিপূর্ণ ও নিরাপদ বাংলাদেশ গড়ে উঠুক। প্রতিটি নাগরিক যেন স্বচ্ছভাবে ভোট দিতে পারে এবং দেশের জন্য সঠিক সিদ্ধান্ত নিতে পারে।&nbsp;</p>

<p><strong>সাদিয়া জাহান প্রভা</strong><br />
পরিবেশটা ছিল উৎসবের মতো। ঈদের সময় বাড়িতে এলে যেমন অনুভূতি হয়, ঠিক তেমন লেগেছে। আমি খুবই এক্সাইটেড ছিলাম। সত্যি বলতে উত্তেজনায় ভোটের আগের রাতে ঘুমাতে পারিনি। অনেকে বলেছে, ছুটির দিন তাই বাসায় বিশ্রাম নিতে পারতাম। কিন্তু আমি মনে করি, দেশের জন্য আমার একটি ভোটও গুরুত্বপূর্ণ। সেই দায়িত্ববোধ থেকেই শরীয়তপুরে গিয়েছি ভোট দিতে।</p>

<p><strong>আইশা খান</strong><br />
ভোট দেওয়ার অনুভূতিটা বরাবরই খুব বিশেষ। এবার ঢাকা-১০ আসনে ভোট দিয়েছি। খুব সুন্দর এবং শান্তিপূর্ণ একটি পরিবেশ ছিল। নাগরিক হিসেবে নিজের ভোট দিতে পারাটা সবসময়ই দারুণ এক অনুভূতি।</p>

<p><strong>মাবরুর রশিদ বান্নাহ&nbsp;</strong><br />
দীর্ঘ ২৫ বছর পর ঢাকা-১৫ আসনের একটি কেন্দ্রে ভোট দিলাম। আমার মনে গভীর বিশ্বাস আছে যে, এবার একটি অবাধ, সুষ্ঠু ও নিরপেক্ষ নির্বাচন হয়েছে। গত ১৭ বছর ধরে যে মানুষগুলো স্বৈরাচারের বিরুদ্ধে সংগ্রাম করেছেন, যারা গুম, খুন ও অবর্ণনীয় নির্যাতনের শিকার হয়েছেন, আজকের এই ভোট আমি তাদের প্রতি সম্মান, ভালোবাসা ও দোয়া হিসেবে উৎসর্গ করছি। একই সাথে জুলাই বিপ্লবের সকল বীর শহীদ এবং আহতদের প্রতি জানাই বিনম্র শ্রদ্ধা। বিশেষ শ্রদ্ধা জানাই আমার ভাই ওসমান হাদীকেও। তাদের এই আত্মত্যাগ ও লড়াইয়ের কারণেই আজ আমরা নির্ভয়ে ভোটকেন্দ্রে আসতে পেরেছি।</p>

<p><strong>জান্নাতুল ফেরদৌস ঐশী&nbsp;</strong><br />
নির্বাচিত সরকারের কাছে আমাদের বহু প্রত্যাশা নেই, কিন্তু আমাদের স্বস্তি দরকার, শান্তি দরকার। সংবিধান মতো দেশ চলুক, সেটাই চাই। বেকারত্ব দূরীকরণ ও কর্মসংস্থান সৃষ্টিতে নতুন সরকার কার্যকর ভূমিকা রাখবে বলে আশা করি।</p>

<p><strong>তমা মির্জা</strong><br />
আমি আগে কখনও ভোট দিইনি। জীবনের প্রথমবার ভোট দিলাম। ভোট আমাদের অধিকার। এই অধিকার সবারই প্রয়োগ করা উচিত। আমি চাই যে ইন্ডাস্ট্রিতে আমি কাজ করি, সেটি সঠিকভাবে কাজ করুক। যারা সরকার হয়ে ক্ষমতায় আসবে, তারা যেন শিল্পী ও বিনোদন ইন্ডাস্ট্রির কল্যাণের দিকে খেয়াল রাখে। এটি আমার প্রত্যাশা।&nbsp;</p>

<p><strong>শবনম ফারিয়া</strong><br />
দীর্ঘদিন পর ভোট দিতে পারাটা দারুণ এক অনুভূতি। নাগরিক হিসেবে আমি দেশের সার্বিক উন্নতি চাই। নির্বাচিত সরকার ছাড়া দেশের উন্নয়ন থমকে থাকে, যা গত দেড় বছরে আমরা উপলব্ধি করেছি। নতুন সরকারের কাছে আমার প্রত্যাশা, তারা শক্ত হাতে রাষ্ট্র পরিচালনা করবেন এবং কথায় কথায় বিশৃঙ্খলা বন্ধ করবেন। অর্থনীতি সচল না থাকলে বা দেশের পরিস্থিতি স্থিতিশীল না থাকলে মানুষ বিনোদন গ্রহণ করতে পারে না। তাই নতুন সরকারের উচিত হবে বেকারত্ব দূর করা এবং নারীদের শিক্ষিত করে কর্মসংস্থান তৈরি করা। সব খাতের অর্থনীতি মজবুত হলে আমাদের বিনোদন মাধ্যমও স্বয়ংক্রিয়ভাবে ঘুরে দাঁড়াবে।</p>

<p><strong>জাহিদ প্রীতম</strong><br />
জীবনে প্রথম ভোট দেওয়ার অভিজ্ঞতা অদ্ভুত সুন্দর! ঢাকা-১৮ আসনের কেন্দ্রে গিয়ে আমার স্কুলের শিক্ষকদের দেখা পাওয়াটা ছিল পরম প্রাপ্তি। তাদের ভালোবাসা আর দোয়া নিয়ে ভোট দিয়েছি। গত জুলাইয়ের আন্দোলনে আমাদের ভূমিকার প্রশংসা করে স্যার বললেন, তোমরা লেখ বলেই আমরা সাহস পাই। দিনটি আমার আজীবন মনে থাকবে।</p>

<p><strong>রুকাইয়া জাহান চমক</strong><br />
নতুন সরকারের কাছে প্রত্যাশা অনেক। তারা নির্বাচনী ইশতেহার অনুযায়ী যাতে সময় মতো কাজগুলো বাস্তবায়ন করতে পারে, সেই বিশ্বাস রাখতে চাই। আমরা একটি জবাবদিহিতামূলক শাসন ব্যবস্থা, জনগণের মৌলিক অধিকার রক্ষা এবং শিক্ষা ও বিচার ব্যবস্থার আমূল সংস্কার দেখতে চাই। বিশেষ করে আমাদের সংস্কৃতি অঙ্গন নিয়ে আমার একটি জোরালো দাবি আছে। প্রতি বছর ক্রিকেটে যেমন বড় অঙ্কের সরকারি অনুদান দেওয়া হয়, বিনোদন মাধ্যমেও তেমনি পৃষ্ঠপোষকতা প্রয়োজন। ক্রিকেট যেমন বিশ্বমঞ্চে আমাদের প্রতিনিধিত্ব করে, আমাদের সিনেমাও কিন্তু দেশের নাম উজ্জ্বল করছে। তাই এই সেক্টরকে নতুন করে সাজাতে সরকার বিশেষ জোর দেবে বলেই আমার প্রত্যাশা।</p>

<p><strong>ইমতিয়াজ বর্ষণ&nbsp;</strong><br />
আমি সংসদীয় আসন চট্টগ্রাম ২ এর ভোটার। নির্বিঘ্নে নিশ্চিন্তে ভোট দিতে পেরেছি এটাই সবচেয়ে আনন্দের। ২৪ জুলাই এর সকল শহীদদের কাছে আমরা ঋণি। তাদের আত্মত্যাগের বিনিময়ে এই ২৬ সালের নির্বাচন। অন্যথা ২৬ সালে নির্বাচন হবার কোন কথা নয়। তাদের প্রতি জানাই শ্রদ্ধা। এই নির্বাচনের মাধ্যমে বাংলাদেশের গণতান্ত্রিক অগ্রযাত্রা নতুন করে সূচিত হোক।</p>

<p><strong>পারশা মাহজাবীন পূর্ণী</strong><br />
প্রথমবারের মতো ভোট দিয়েছি। ১৬ ঘণ্টা যানজট পেরিয়ে শুধু নাগরিক দায়িত্ব পালনের জন্য বগুড়ায় গেছি। আমার কাছে ভোট কোনো আনুষ্ঠানিকতা নয়, এটি গণতন্ত্রের প্রতি সরাসরি অঙ্গীকার। প্রতিটি ভোটই জাতির ভবিষ্যৎ গড়ে। আমি শিক্ষা, ন্যায়বিচার, সুশাসন ও সহনশীল, মানবিক সমাজের পক্ষে ভোট দিয়েছি।</p>

<p><strong>অনুভব মাহবুব</strong><br />
আলহামদুলিল্লাহ, জীবনে প্রথমবার ভোট দিলাম।অসাধারণ অনুভূতি, দারুণ রোমাঞ্চকর অভিজ্ঞতা। বাংলাদেশের নাগরিক অধিকার আদায় করলাম। ঢাকা ১৫ আসনে খুব সুন্দর আনন্দদায়ক পরিবেশে ভোট হয়েছে।&nbsp;</p>

<p>সুচন্দা, ববিতা ও চম্পা, তিন বোন একসঙ্গে ভোট দিয়েছেন। সুচন্দা বলেন, আমার ছেলে ভোট পাক আর না পাক, জিতুক বা না জিতুক, সংসদ সদস্য হিসেবে অংশগ্রহণ করছে এটা আমার কাছে বিশাল ব্যাপার। আপনারা সকলে আমার ছেলের জন্য দোয়া করবেন।</p>

<p>এছাড়াও ভোট দিয়েছেন মডেল-অভিনেতা আদিল হোসেন নোবেল, চিত্রনায়ক আদর আজাদ, অভিনেত্রী প্রিয়াঙ্কা জামান, আয়েশা সালমা মুক্তি, শাকিবা বিনতে আলী, জেফার, মিষ্টি জান্নাত, আইরিন সুলতানা, ইফফাত আরা তিথি, ইমু শিকদার, সঞ্চিতা দত্ত, মেহবুবা মাহনূর চাঁদনী, এলিনা শাম্মী, অভিনেতা হারুন রশিদ বান্টি, সাইফুর রহমান ইভান, হিমে হাফিজ, অনুভব মাহবুব, সঙ্গীত শিল্পী আয়েশা মৌসুমী, নওশিন তাবাসসুম সরণ, ফাহিম ফয়সাল, লুৎফর হাসান, মোহাম্মদ মিলন, পরিচালক সোহেল আরমান, সাইফ চন্দন, আশফাক নিপুন, মৌ খান, তানহা তাসনিয়া প্রমুখ।</p>