<p>সন্দীপ রেড্ডি ভাঙ্গার নতুন সিনেমা &lsquo;স্পিরিট&rsquo; এর ফার্স্ট লুক প্রকাশের পর থেকেই সামাজিক যোগাযোগমাধ্যমে চলছে ব্যাপক আলোচনা। নতুন বছরের প্রথম দিনে প্রকাশিত পোস্টারে প্রভাসকে দেখা যায় লম্বা চুল ও দাড়িতে, শার্টহীন শরীর নিয়ে পেছন ফিরে দাঁড়িয়ে থাকতে। পিঠজুড়ে ক্ষতচিহ্ন ও ব্যান্ডেজে চরিত্রটির সহিংস ও রুক্ষ স্বভাব স্পষ্ট হয়ে ওঠে। পোস্টার প্রকাশের পরপরই তা ঘিরে শুরু হয় প্রশংসার ঝড়।</p>

<p>এই আলোচনার মাঝেই বাংলাদেশের বিভিন্ন সিনেমাবিষয়ক ফেসবুক গ্রুপে ছড়িয়ে পড়ে ঢালিউড অভিনেতা সিয়াম আহমেদের আসন্ন সিনেমা &lsquo;রাক্ষস&rsquo;&ndash;এর একটি স্থিরচিত্র। সিয়ামের ফ্যানক্লাব থেকে প্রথম প্রকাশিত সেই ছবিতে অভিনেতাকেও দেখা যায় লম্বা এলোমেলো চুলে, পেছন ফিরে দাঁড়িয়ে থাকতে। তার পিঠজুড়েও রয়েছে লড়াইয়ের ক্ষতের চিহ্ন। দুই সিনেমার ভিজ্যুয়াল মিল দেখে অনেকেই প্রশ্ন তুলেছেন &lsquo;রাক্ষস&rsquo; কি &lsquo;স্পিরিট&rsquo;-এর নকল?</p>

<p>বিষয়টি নিয়ে সামাজিক যোগাযোগমাধ্যমে শুরু হয় তর্ক-বিতর্ক। একদল দর্শকের দাবি, &lsquo;রাক্ষস&rsquo;-এর এই লুক সরাসরি &lsquo;স্পিরিট&rsquo;-এর প্রভাসের লুকের সঙ্গে মিলে যায়। আবার অন্যপক্ষের বক্তব্য, &lsquo;রাক্ষস&rsquo;-এর দৃশ্যটি অনেক আগেই শুট করা হয়েছে, ফলে অনুকরণের অভিযোগ অবান্তর।</p>

<p>এই বিতর্কের মধ্যেই মুখ খুলেছেন &lsquo;রাক্ষস&rsquo;&ndash;এর নির্মাতা মেহেদী হাসান হৃদয়। সামাজিক যোগাযোগমাধ্যমে দেওয়া এক পোস্টে তিনি জানান, আলোচিত স্থিরচিত্রটি &lsquo;স্পিরিট&rsquo;-এর পোস্টার প্রকাশের অনেক আগেই ধারণ করা হয়েছিল। তার ভাষায়, সমালোচনা তিনি গুরুত্ব দিয়েই নেন, তবে সেটার পেছনে যুক্তি থাকা জরুরি।</p>

<p>পোস্টে তিনি আরও উল্লেখ করেন, পৃথিবীর প্রায় সব সৃষ্টিই কোনো না কোনো জায়গা থেকে অনুপ্রেরণা নিয়ে তৈরি হয়। আন্তর্জাতিক সিনেমার ক্ষেত্রে যেটিকে অনুপ্রেরণা বলা হয়, দেশীয় কাজের বেলায় সেটাকেই অনেক সময় অনুকরণ হিসেবে দেখা হয়&mdash;যা দুঃখজনক। তার দাবি, &lsquo;স্পিরিট&rsquo; ও &lsquo;রাক্ষস&rsquo;-এর গল্প, চরিত্র কিংবা উপস্থাপনায় কোনো মিল নেই।</p>

<p>পরবর্তীতে গণমাধ্যমে দেওয়া বক্তব্যেও নিজের অবস্থান স্পষ্ট করেন এই নির্মাতা। তিনি বলেন, &lsquo;রাক্ষস&rsquo;-এর যে স্থিরচিত্র নিয়ে আলোচনা হচ্ছে, সেটির শুটিং অনেক আগেই সম্পন্ন হয়েছে। তাই &lsquo;স্পিরিট&rsquo;-কে সামনে রেখে এই সিনেমা নির্মাণ করা হয়নি। তার ভাষায়, &lsquo;রাক্ষস&rsquo; একটি সম্পূর্ণ আলাদা গল্প, যা তিনি নিজের দৃষ্টিভঙ্গিতেই দর্শকদের সামনে তুলে ধরতে চান।</p>

<p>সবশেষে নির্মাতা আশাবাদ ব্যক্ত করেন সমালোচনার পাশাপাশি দর্শকরা সিনেমাটি মুক্তির পর সেটিকে তার নিজস্ব জায়গা থেকে মূল্যায়ন করবেন।</p>