<p>রাজবাড়ীর দৌলতদিয়া ফেরিঘাটে বাস পদ্মা নদীতে তলিয়ে যাওয়ার মর্মান্তিক ঘটনায় শোকের ছায়া নেমেছে সারাদেশে। এই আবহেই জনপ্রিয় নির্মাতা কাজল আরেফিন অমি জানিয়েছেন, আপাতত তার বহুল আলোচিত ধারাবাহিক ব্যাচেলর পয়েন্ট সিজন ৫ এর নতুন পর্ব প্রচার করা হবে না।</p>

<p>নিজের ফেসবুকে এক কার্ড প্রকাশ করেন অমি। তাতে লেখা, সম্প্রতি ঘটে যাওয়া যাত্রীবাহী বাস নিয়ন্ত্রণ হারিয়ে নদীতে পড়ে যাওয়ার মর্মান্তিক ঘটনায় আমরা গভীরভাবে শোকাহত। শোকার্ত পরিবারের প্রতি জানাই গভীর সমবেদনা। এই শোকাবহ পরিস্থিতির প্রেক্ষিতে এ সপ্তাহে ইউটিউবে ব্যাচেলর পয়েন্ট সিজন ৫ এর নতুন পর্ব প্রচারিত হচ্ছে না। আগামী সপ্তাহ থেকে প্রতি বৃহস্পতিবার ও শুক্রবার রাত ৭টা ৩০ মিনিটে Boom Films&ndash;এর ইউটিউব চ্যানেলে ধারাবাহিকটির নতুন পর্ব প্রচার শুরু হবে।</p>

<p>উল্লেখ্য, গতকাল বুধবার বিকেল সোয়া ৫টার দিকে দৌলতদিয়া ফেরিঘাটের ৩ নম্বর পন্টুনে কুষ্টিয়া থেকে ঢাকাগামী সৌহার্দ্য পরিবহনের একটি বাস ফেরিতে ওঠার সময় নিয়ন্ত্রণ হারিয়ে পদ্মা নদীতে পড়ে যায়। এতে প্রাণহানির আশঙ্কা ও উদ্ধার তৎপরতা ঘিরে উদ্বেগ ছড়িয়ে পড়ে দেশজুড়ে। এই দুর্ঘটনায় গতকাল ২৩ জনের মরদেহ ও আজকে তিনজনের মরদেহসহ মোট ২৬ জনের মরদেহ উদ্ধার করা হয়েছে।</p>

<p>এমন অবস্থায়, শোকের এই সময়ে আনন্দধর্মী কনটেন্ট থেকে সাময়িক বিরতি নেওয়াকে মানবিক দৃষ্টিভঙ্গিরই বহিঃপ্রকাশ বলে মনে করছেন নেটিজেনরা।</p>