<p>সিলেট সিটি করপোরেশনের (সিসিক) প্রশাসক আব্দুল কাইয়ুম চৌধুরী বলেছেন, &ldquo;শ্রমিকদের বহুবিধ সমস্যা রয়েছে এবং বর্তমান সরকার এসব সমস্যা সমাধানে কাজ করছে। শ্রম সংশ্লিষ্ট বিভিন্ন সংস্থাও এ বিষয়ে সক্রিয় ভূমিকা রাখছে।&rdquo; সম্মিলিত প্রচেষ্টায় অচিরেই শ্রমিকদের সমস্যার সমাধান হবে বলে তিনি আশা প্রকাশ করেন।</p>

<p>শুক্রবার (১ মে) সকালে মে দিবস উপলক্ষ্যে সিলেট সিটি করপোরেশন কর্মচারী সংসদ আয়োজিত র&zwj;্যালি ও আলোচনা সভায় অংশ নিয়ে তিনি এসব কথা বলেন।</p>

<p>আব্দুল কাইয়ুম চৌধুরী বলেন, &ldquo;সিলেট সিটি করপোরেশনের কর্মচারীদের অনেক সমস্যাই দীর্ঘদিনের। এসব সমস্যা সমাধানে সংশ্লিষ্ট সবার সমন্বিত উদ্যোগ প্রয়োজন। আমরা সবাই মিলে ধাপে ধাপে এসব সমস্যার সমাধানে কাজ করব।&rdquo;</p>

<p>সুন্দর ও বাসযোগ্য নগর গঠনে সবার সহযোগিতা কামনা করে সিসিক প্রশাসক বলেন, &ldquo;পরিচ্ছন্ন ও আধুনিক নগর গড়তে সিটি করপোরেশনের একার পক্ষে সম্ভব নয়। এ জন্য কর্মচারীসহ সকলের আন্তরিক সহযোগিতা প্রয়োজন। আপনারা সরকার ও সিটি কর্পোরেশনকে সহযোগিতা করুন। আমরা সবাই মিলে নগরবাসীর জন্য একটি সুন্দর নগর উপহার দিতে পারব।&rdquo;</p>

<p>র&zwj;্যালি ও আলোচনা সভায় সিসিক কর্মচারী সংসদের সভাপতি আব্দুল বাছিত, সাধারণ সম্পাদক মো. আখতার সিদ্দিকী বাবলু, সহ-সাধারণ সম্পাদক কবির উদ্দিন চৌধুরী, সাংগঠনিক সম্পাদক মো. মাসুক মিয়া, ক্রীড়া সম্পাদক বিপ্লব কুমারসহ সিটি কর্পোরেশনের বিভিন্ন শাখার কর্মচারীরা উপস্থিত ছিলেন।</p>