<p>কুষ্টিয়া জেলার সার্বিক উন্নয়ন কর্মকাণ্ড গতিশীল করার লক্ষ্যে জেলা উন্নয়ন সমন্বয় কমিটির মাসিক সভা অনুষ্ঠিত হয়েছে।&nbsp;</p>

<p>রবিবার (১৯ এপ্রিল) সকালে কুষ্টিয়া জেলা প্রশাসকের সম্মেলন কক্ষে এই সভা অনুষ্ঠিত হয়।</p>

<p>সভায় সভাপতিত্ব করেন কুষ্টিয়ার জেলা প্রশাসক ও জেলা ম্যাজিস্ট্রেট মো. তৌহিদ বিন-হাসান। সভায় জেলার চলমান বিভিন্ন উন্নয়ন প্রকল্পের অগ্রগতি পর্যালোচনা এবং সরকারি সেবা জনগণের দোরগোড়ায় পৌঁছে দেওয়ার বিষয়ে বিস্তারিত আলোচনা করা হয়।&nbsp;</p>

<p>সভায় উপস্থিত ছিলেন কুষ্টিয়ার পুলিশ সুপার মোহাম্মদ জসীম উদ্দিন, কুষ্টিয়ার অতিরিক্ত জেলা প্রশাসক (সার্বিক) মো. জাহাঙ্গীর আলম, কুষ্টিয়া সিভিল সার্জন ডা. শেখ মোহাম্মদ কামাল হোসেন, কুষ্টিয়া কৃষি সম্প্রসারন অধিদপ্তরের উপ-পরিচালক ড. মো. শওকত হোসেন ভূঁইয়াসহ জেলা প্রশাসনের ঊর্ধ্বতন কর্মকর্তাবৃন্দ ছাড়াও জেলার বিভিন্ন সরকারি দপ্তরের প্রধানগণ উপস্থিত ছিলেন।&nbsp;</p>

<p>সভায় পুলিশ সুপার জেলার আইন-শৃঙ্খলা পরিস্থিতি স্বাভাবিক রাখার পাশাপাশি সরকারের উন্নয়নমূলক কর্মকাণ্ড বাস্তবায়নে পুলিশ প্রশাসনের পক্ষ থেকে সব ধরনের সহযোগিতার আশ্বাস প্রদান করেন।&nbsp;</p>

<p>জেলা প্রশাসক মো. তৌহিদ বিন-হাসান বলেন, &ldquo;জনস্বার্থে গৃহীত সকল উন্নয়ন প্রকল্প নির্দিষ্ট সময়ের মধ্যে মানসম্মতভাবে সম্পন্ন করতে হবে। সরকারি দপ্তরগুলোর মধ্যে সমন্বয় বৃদ্ধি করে সাধারণ মানুষের ভোগান্তি লাঘব করতে আমরা অঙ্গীকারবদ্ধ।&rdquo;</p>

<p>সভায় জনগুরুত্বপূর্ণ বিভিন্ন সমস্যা চিহ্নিত করে তা সমাধানে সংশ্লিষ্ট দপ্তরগুলোকে প্রয়োজনীয় দিকনির্দেশনা প্রদান করা হয়।</p>