<p>&lsquo;সর্বদা সত্যের সন্ধানে&rsquo; স্লোগানকে ধারণ করে কুমিল্লা বিশ্ববিদ্যালয়ে (কুবি) কর্মরত সাংবাদিকদের সংগঠন, কুমিল্লা বিশ্ববিদ্যালয় প্রেস ক্লাবের ষষ্ঠ কার্যনির্বাহী কমিটির শূন্য পদ পুনর্গঠন করা হয়েছে। এতে সভাপতি হিসেবে মনোনীত হয়েছেন, রাইজিংবিডি ডটকমের বিশ্ববিদ্যালয় প্রতিনিধি এমদাদুল হক এবং কার্যনির্বাহী সদস্য হিসেবে মনোনীত হয়েছেন প্রবাসীর দিগন্তের বিশ্ববিদ্যালয় প্রতিনিধি অমি দেব।</p>

<p>রবিবার (২৬ এপ্রিল) দুপুরে সংগঠনের উপদেষ্টা ও প্রতিষ্ঠাকালীন আহ্বায়ক শতাব্দী জুবায়ের এবং উপদেষ্টা ও প্রতিষ্ঠাকালীন সদস্য সচিব নাহিদ ইকবাল স্বাক্ষরিত এক প্রেস বিজ্ঞপ্তিতে বিষয়টি জানানো হয়।</p>

<p>সংগঠনের উপদেষ্টা ও প্রতিষ্ঠাকালীন আহ্বায়ক শতাব্দী জুবায়ের বলেন, &ldquo;কুমিল্লা বিশ্ববিদ্যালয় প্রেস ক্লাবকে সুশৃঙ্খলিত ও গতিশীল করার জন্য কমিটি পুনর্গঠন করা হয়েছে। আশা করছি কমিটি পুনর্গঠনে ক্লাব আরও সুশৃঙ্খলিত ও গতিশীল হবে। প্রাণোচ্ছলভাবে সদস্যরা কাজ করবে।&rdquo;</p>

<p>সদ্য মনোনীত সভাপতি এমদাদুল হক বলেন, &ldquo;কুমিল্লা বিশ্ববিদ্যালয় প্রেস ক্লাব এমন একটি প্ল্যাটফর্ম, যেখানে নিরপেক্ষ ও বস্তুনিষ্ঠ সাংবাদিকতার চর্চা করা হয়। বিশ্ববিদ্যালয়ের বিভিন্ন সংকট ও সমস্যাকে তুলে ধরার পাশাপাশি শিক্ষার্থীদের কণ্ঠস্বর হয়ে কাজ করব। সকলের সহযোগিতায় প্রেস ক্লাবের সদস্যদের সঙ্গে নিয়ে এগিয়ে যেতে চাই।&rdquo;</p>

<p>উল্লেখ্য, মনোনীতরা কুমিল্লা বিশ্ববিদ্যালয় প্রেস ক্লাবের ষষ্ঠ কার্যনির্বাহী কমিটির অবশিষ্ট মেয়াদকাল দায়িত্ব পালন করবেন।</p>