<p>চাঁপাইনবাবগঞ্জের শিবগঞ্জ উপজেলার মনাকষা মোড়ে পুলিশের উদ্ধার করা মোবাইল ফোনের একটি অংশ গায়েব হওয়ার অভিযোগ উঠেছে।</p>

<p>জানা গেছে, গত ২৮ ফেব্রুয়ারি মনাকষা মোড়ে অভিযান চালায় শিবগঞ্জ থানা পুলিশ। এ সময় সন্দেহজনক একটি মোটরসাইকেল তল্লাশি করে বিপুল সংখ্যক মোবাইল সেটসহ দুইজনকে আটক করা হয়। অভিযানে নেতৃত্ব দেন এসআই ইমরান হোসেন। তার সঙ্গে উপস্থিত ছিলেন একজন শিক্ষানবিশ এএসপি ও দুইজন এএসআই।</p>

<p>আটককৃতরা হলেন শিবগঞ্জ উপজেলার তারাপুর মন্নাপাড়া গ্রামের মো. ডালিম রেজা (২১) এবং চাঁদপুরের পন্ডিতপাড়া সাহাপাড়া এলাকার মো. রহিম (৩৬)।</p>

<p>অভিযোগ উঠেছে, উদ্ধার করা প্রায় ১২০টি মোবাইল সেটের মধ্যে অর্ধেক মোবাইল সেট এসআই ইমরান হোসেন প্রায় ১৯ লাখ টাকায় বিক্রি করে দেন এবং বাকি অংশ থানায় জমা দেন।</p>

<p>অভিযোগ সম্পূর্ণ অস্বীকার করে এসআই ইমরান হোসেন বলেন, &ldquo;এটি একটি ষড়যন্ত্র। প্রকৃতপক্ষে আমরা ৬১টি মোবাইল সেট ও একটি মোটরসাইকেল জব্দ করেছি এবং দুইজনকে আটক করেছি। পরে আদালতের নির্দেশে তাদের জেলহাজতে পাঠানো হয়েছে।&rdquo;</p>

<p>এদিকে একটি অডিও রেকর্ডে এসআই ইমরান হোসেন সাতটি মোবাইল সেট &lsquo;সোর্সকে&rsquo; দেওয়ার কথা স্বীকার করেছেন বলেও অভিযোগ উঠেছে।</p>

<p>অভিযানে উপস্থিত শিক্ষানবিশ এএসপি ফিরোজ কোনো মন্তব্য করতে রাজি হননি।</p>

<p>শিবগঞ্জ থানার ওসি (তদন্ত) শাকিল হাসান বলেন, &ldquo;মামলার এজাহারে ৬১টি মোবাইল সেট ও একটি মোটরসাইকেল জব্দ এবং দুইজনকে আটকের তথ্য রয়েছে। এর বাইরে আমার জানা নেই।&rdquo;</p>

<p>শিবগঞ্জ থানার অফিসার ইনচার্জ (ওসি) মো. হুমায়ুন কবির বলেন, &ldquo;ঘটনার দিন আমি ছুটিতে ছিলাম, তাই এ বিষয়ে কিছু বলতে পারছি না।&rdquo;</p>

<p>চাঁপাইনবাবগঞ্জ জেলার অতিরিক্ত পুলিশ সুপার এ এন ওয়াসিম ফিরোজ জানান, &ldquo;এজাহারে যা উল্লেখ আছে, সেটিই প্রাথমিকভাবে সত্য হিসেবে ধরা হয়। পরবর্তীতে কোনো অভিযোগ বা সংবাদ পাওয়া গেলে তদন্ত সাপেক্ষে আইনানুগ ব্যবস্থা গ্রহণ করা হবে।&rdquo;<br />
&nbsp;</p>