<p>ময়মনসিংহের গৌরীপুর পৌর এলাকায় জনদুর্ভোগ কমানো ও আধুনিক যোগাযোগ ব্যবস্থা গড়ে তুলতে একাধিক সড়ক নির্মাণ ও সংস্কার কাজের উদ্বোধন করা হয়েছে।</p>

<p>শুক্রবার (২৪ এপ্রিল) সকালে দুর্যোগ ব্যবস্থাপনা ও ত্রাণ মন্ত্রণালয়ের প্রতিমন্ত্রী ইঞ্জিনিয়ার এম. ইকবাল হোসেন এসব উন্নয়ন কাজের আনুষ্ঠানিক সূচনা করেন।</p>

<p>স্থানীয় সরকার কোভিড-১৯ রেসপন্স অ্যান্ড রিকভারি প্রকল্পের (এলজিসআরআরপি) আওতায়, বিশ্বব্যাংকের অর্থায়নে গৌরীপুর পৌরসভা এসব উন্নয়ন কার্যক্রম বাস্তবায়ন করছে।</p>

<p>উদ্বোধনী অনুষ্ঠানে উপস্থিত ছিলেন উপজেলা নির্বাহী অফিসার আফিয়া আমিন পাপ্পা, সহকারী কমিশনার (ভূমি) সুনন্দা সরকার প্রমা, উপজেলা বিএনপির ভারপ্রাপ্ত আহ্বায়ক হাবিবুল ইসলাম খান শহীদ, যুগ্ম-আহ্বায়ক আব্দুস সোবহান সুলতান, আলহাজ্ব আব্দুর রহমান বাবুল, পৌর বিএনপির আহ্বায়ক আলী আকবর আনিস, গৌরীপুর প্রেস ক্লাবের সভাপতি বেগ ফারুক আহমেদসহ স্থানীয় জনপ্রতিনিধি, প্রশাসনের কর্মকর্তা ও রাজনৈতিক নেতৃবৃন্দ।</p>

<p>উদ্বোধনী বক্তব্যে প্রতিমন্ত্রী বলেন, &ldquo;সরকারের লক্ষ্য তৃণমূল পর্যায়ে উন্নয়নের সুফল পৌঁছে দেওয়া।&rdquo;</p>

<p>তিনি আশা প্রকাশ করেন, সড়কগুলোর কাজ শেষ হলে পৌরবাসীর যাতায়াত আরও সহজ ও স্বাচ্ছন্দ্যময় হবে। পাশাপাশি নির্ধারিত সময়ের মধ্যে মানসম্মতভাবে কাজ সম্পন্ন করতে সংশ্লিষ্টদের কঠোর নির্দেশনা দেন তিনি।</p>

<p>এরআগে, গৌরীপুর বাজারের ব্যবসায়ীদের সঙ্গে এক মতবিনিময় সভায় অংশ নেন প্রতিমন্ত্রী। &lsquo;গৌরীপুর সম্মিলিত ব্যবসায়ী ফোরাম&rsquo;-এর আয়োজনে অনুষ্ঠিত এ সভায় ব্যবসায়ী নেতারা বাজার এলাকার বিভিন্ন সমস্যা তুলে ধরেন।</p>

<p>ব্যবসায়ীরা বিশেষ করে তীব্র যানজট নিরসন, জলাবদ্ধতা দূর করতে আধুনিক ড্রেনেজ ব্যবস্থা নির্মাণ এবং প্রধান সড়ক প্রশস্ত করার দাবি জানান। তারা অভিযোগ করেন, এসব সমস্যার কারণে প্রতিদিন ক্রেতা ও বিক্রেতারা চরম ভোগান্তিতে পড়ছেন, যা স্থানীয় অর্থনীতিতেও নেতিবাচক প্রভাব ফেলছে।</p>

<p>প্রতিমন্ত্রী এম ইকবাল হোসেন বলেন, &ldquo;গৌরীপুর বাজারের ব্যবসা-বাণিজ্যের পরিবেশ উন্নয়ন সরকারের অগ্রাধিকার। তিনি যানজট নিরসন, ড্রেনেজ উন্নয়ন ও সড়ক প্রশস্তকরণে প্রয়োজনীয় ব্যবস্থা নিতে সংশ্লিষ্ট কর্তৃপক্ষকে নির্দেশনা দেওয়ার আশ্বাস দেন।&rdquo;</p>