<p>নোয়াখালীর হাতিয়ায় &ldquo;মর্যাদার সাথে সহনশীলতা&rdquo; শীর্ষক একটি সচেতনতামূলক কর্মসূচি অনুষ্ঠিত হয়েছে।</p>

<p>জলবায়ু পরিবর্তনের প্রভাবে দেশে তাপপ্রবাহসহ নানা দুর্যোগের ঝুঁকি বাড়ছে, যার প্রভাব নারীদের ওপর তুলনামূলকভাবে বেশি পড়ছে। বিশেষ করে তীব্র তাপপ্রবাহের সময় গৃহস্থালি কাজ ও রান্নার কারণে নারীরা অতিরিক্ত তাপের মুখোমুখি হয়ে স্বাস্থ্যঝুঁকি ও জেন্ডারভিত্তিক সহিংসতার (GBV) ঝুঁকিতে থাকেন।</p>

<p>মঙ্গলবার (২১ এপ্রিল) হাতিয়ার আম্বিয়া কমিউনিটি সেন্টারে পার্টিসিপেটরি রিসার্চ অ্যান্ড অ্যাকশন নেটওয়ার্ক (PRAN)-এর সহযোগিতায় অ্যাকশনএইড বাংলাদেশ ও ইউএনএফপিএ কর্মসূচিটি যৌথভাবে বাস্তবায়ন করে।</p>

<p>কর্মসূচিতে সমাজসেবা অধিদপ্তরের অধীন পরিচালিত ১৫টি পল্লী মাতৃকেন্দ্রের (RMC) সভানেত্রীসহ প্রায় ১০০ জন সদস্য এবং উপজেলা সমাজসেবা কার্যালয়ের প্রতিনিধিরা অংশগ্রহণ করেন।</p>

<p>অনুষ্ঠানে প্রধান অতিথি হিসেবে উপস্থিত ছিলেন জেলা সমাজসেবা কার্যালয়, নোয়াখালীর উপ-পরিচালক জেড. এম. মিজানুর রহমান খান। বিশেষ অতিথি হিসেবে বক্তব্য দেন সহকারী পরিচালক (কার্যক্রম ও সামাজিক নিরাপত্তা শাখা) মোহাম্মদ আবদুর রহমান এবং ইউএনএফপিএ&rsquo;র জিবিভি ইন ইমার্জেন্সি অফিসার সামসাদ খান। পুরো কর্মসূচি পরিচালনা করেন প্রান-এর প্রোগ্রাম কো-অর্ডিনেটর উম্মে সালমা পপি।</p>

<p>বক্তারা বলেন, দেশে তাপমাত্রা বৃদ্ধির প্রবণতার সঙ্গে উপকূলীয় অঞ্চল হাতিয়াতেও তাপপ্রবাহের তীব্রতা বাড়ছে। এতে নারীরা দ্বিমুখী ঝুঁকিতে পড়ছেন&mdash;একদিকে স্বাস্থ্যগত সমস্যা, অন্যদিকে সহিংসতার আশঙ্কা। এ পরিস্থিতি মোকাবিলায় নারীদের সুরক্ষায় সচেতনতা বৃদ্ধি এবং স্থানীয় পর্যায়ে কার্যকর সেবা কাঠামো গড়ে তোলা অত্যন্ত জরুরি।</p>

<p>তারা আরো জানান, তাপপ্রবাহ মোকাবিলায় পর্যাপ্ত পানি পান, নিয়মিত বিশ্রাম, হালকা ও আরামদায়ক পোশাক ব্যবহার এবং কাজের সময়সূচি সামঞ্জস্য করা প্রয়োজন। পাশাপাশি জেন্ডারভিত্তিক সহিংসতা প্রতিরোধে জিবিভি রেফারেল পথওয়ে সম্পর্কে সচেতনতা বৃদ্ধি এবং প্রয়োজন হলে দ্রুত সহায়তা নেওয়ার ওপর গুরুত্বারোপ করা হয়।</p>

<p>কর্মসূচিতে অংশগ্রহণকারীদের মধ্যে তাপপ্রবাহ থেকে সুরক্ষার জন্য হাতপাখা, গামছা এবং জিবিভি রেফারেল পথওয়ে সংক্রান্ত লিফলেট বিতরণ করা হয়। এছাড়া পল্লী মাতৃকেন্দ্রগুলোর কার্যক্রমকে আরো গতিশীল করতে ১৫টি আরএমসি&rsquo;র সভানেত্রীদের মধ্যে একটি করে হোয়াইটবোর্ড, দুটি করে বিছানা, রেজিস্টার খাতা ও প্রয়োজনীয় স্টেশনারি উপকরণ বিতরণ করা হয়।</p>

<p>আয়োজকরা জানান, এসব সহায়ক উপকরণ পল্লী মাতৃকেন্দ্রগুলোর কার্যক্রমকে আরও বেগবান করবে এবং নারীদের ক্ষমতায়ন ও সহিংসতা প্রতিরোধে গুরুত্বপূর্ণ ভূমিকা রাখবে।</p>