<p>কুষ্টিয়ায় হাম সংক্রমনের প্রকোপ দেখা দিয়েছে। গত ২৪ ঘন্টায় &nbsp;বেশকিছু শিশু হামের উপসর্গ নিয়ে কুষ্টিয়ার আড়াইশ শয্যা এবং কুষ্টিয়া মেডিকেল কলেজ হাসপাতালসহ জেলার বিভিন্ন স্বাস্থ্য কমপ্লেক্সে ভর্তি হয়েছে।</p>

<p>গত শুক্রবার দিবাগত রাত ১২ টার দিকে কুষ্টিয়া মেডিকেল কলেজ হাসপাতালে হামের উপসর্গ নিয়ে আইজা নামের সাড়ে ৫ মাসের এক কন্যা শিশুর মৃত্যু হয়েছে। নিহত আইজা শহরের রেনউক মোড় এলাকার মমিনের মেয়ে। বিষয়টি নিশ্চিত করেছে কুষ্টিয়া মেডিকেল কলেজ হাসপাতালের উপ-পরিচালক এইস এম আনোয়ারুল ইসলাম বলেন, গত ৪দিন ধরে শিশুটি এই হাসপাতালে চিকিৎসাধীন ছিল। অন্যদিকে গত শুক্রবার রাত সাড়ে ১০টার দিকে কুষ্টিয়া আড়াইশ শয্যার জেনারেল হাসপাতালে চিকিৎসাধীন অবস্থায় ইব্রাহিম নামের ৮ মাসের আরেক শিশুর মৃত্যু হয়েছে। নিহত ইব্রাহিম দৌলতপুর উপজেলার চঞ্চল হোসেনের ছেলে। &nbsp;</p>

<p>বিষয়টি নিশ্চিত করে হাসপাতালের আবাসিক মেডিকেল অফিসার (আরএমও) ডাঃ হোসেন ইমাম বলেন, শুক্রবার বিকেল ৩টার দিকে ইব্রাহিম হাম উপসর্গ নিয়ে হাসপাতালে ভর্তি হয় এবং রাত সাড়ে ১০টার দিকে চিকিৎসাধীন অবস্থায় তার মৃত্যু হয়। এনিয়ে জেলায় ৪ জন শিশুর হামের উপসর্গ নিয়ে মৃত্যু হলো।</p>

<p>হাসপাতালের ওয়ার্ডে ইতোমধ্যে হামের রোগীদের জন্য আলাদা কর্নার করা হয়েছে। তবে রোগীর চাপ বেড়ে যাওয়ায় সাধারণ শিশু ওয়ার্ডেও চিকিৎসা নিতে হচ্ছে অনেককে। এতে দেখা দিয়েছে শয্যা সংকটও।</p>

<p>হাম একটি অত্যন্ত সংক্রামক ভাইরাসজনিত রোগ, যা শ্বাসনালীর মাধ্যমে দ্রুত ছড়িয়ে পড়ে। তাই সবাইকে সতর্ক থাকার পরামর্শ দিচ্ছেন বিশেষজ্ঞ চিকিৎসকরা।</p>

<p>কুষ্টিয়া জেলা সিভিল সার্জন অফিসের তথ্যমতে জেলায় এ পর্যন্ত অন্তত তিনশ -এর অধিক শিশু হামের উপসর্গ নিয়ে বিভিন্ন হাসপাতালে ভর্তি হয়েছিলেন। বর্তমানে ১৩০ জনেরও অধিক শিশু জেলার বিভিন্ন হাসপাতালে চিকিৎসাধীন রয়েছে। জেলায় মোট ৪ জন শিশু হামের উপসর্গ নিয়ে মারা গেছে।</p>

<p>কুষ্টিয়ার সিভিল সার্জন শেখ মোহাম্মদ কামাল হোসেন বলেন, হামের টিকা পর্যাপ্তভাবে পাওয়া যায়নি। সংক্রমণ প্রতিরোধে সচেতনতার ঘাটতি এবং বাইরের জেলায় কাজ করা মানুষদের ফেরার কারণে সংক্রমণ বাড়ছে। জেলায় হামে আক্রান্ত শিশুদের জন্য সব হাসপাতালে আলাদা &lsquo;হাম আইসোলেশন কর্নার&rsquo; খোলা হয়েছে এবং টিকা হাতে পাওয়া মাত্র দ্রুত টিকাদান কার্যক্রম শুরু করা হবে।<br />
&nbsp;</p>