<p>ঈদুল ফিতর উপলক্ষে দশ দিনের ছুটিতে বন্ধ থাকবে ভোমরা স্থলবন্দর। এ সময় বাংলাদেশ ও ভারতের মধ্যে সব ধরনের বাণিজ্যিক কার্যক্রম বন্ধ থাকবে। তবে যাত্রী পারাপার চলবে।</p>

<p>ভোমরা সিএন্ডএফ এজেন্টস অ্যাসোসিয়েশনের সাধারণ সম্পাদক জানান, অ্যাসোসিয়েশনের মাসিক সভার সিদ্ধান্ত অনুযায়ী ১৭ মার্চ পর্যন্ত সিএন্ডএফ কার্যক্রম চালু থাকবে। রোজার মাসে আমদানি ও রপ্তানি কার্যক্রম প্রতিদিন সকাল ৮টা থেকে বিকাল ৩টা ৩০ মিনিট পর্যন্ত বিরতিহীনভাবে চলবে।</p>

<p>তিনি বলেন, &ldquo;১৮ মার্চ থেকে ২৭ মার্চ পর্যন্ত ঈদুল ফিতর উপলক্ষে ভোমরা কাস্টমস হাউসে সিএন্ডএফ কার্যক্রম বন্ধ থাকবে। ২৮ মার্চ থেকে যথারীতি আবার বন্দর কার্যক্রম শুরু হবে।&rdquo;</p>

<p>ভোমরা স্থলবন্দর কর্তৃপক্ষের উপ-পরিচালক মামুন কবির তরফদার বিষয়টি নিশ্চিত করে বলেন, &ldquo;সরকারি ছুটির কারণে এই দশ দিন বাংলাদেশ ও ভারতের মধ্যে পণ্যবাহী ট্রাক চলাচল বন্ধ থাকবে। ফলে আমদানি-রপ্তানি কার্যক্রমও বন্ধ থাকবে।&rdquo;</p>

<p>তবে বাণিজ্যিক কার্যক্রম বন্ধ থাকলেও যাত্রী পারাপার স্বাভাবিক থাকবে বলে জানিয়েছেন ভোমরা ইমিগ্রেশন পুলিশের ওসি রাশেদুজ্জামান। তিনি বলেন, &ldquo;নিয়মিত প্রক্রিয়ায় পাসপোর্টধারীরা সীমান্ত অতিক্রম করতে পারবেন।&rdquo;</p>

<p>ঈদুল ফিতরের সরকারি ছুটির কারণে এ সময় ভোমরা বন্দর দিয়ে দুই দেশের মধ্যে বাণিজ্যিক কার্যক্রম বন্ধ থাকবে। তবে বন্দর ও কাস্টমস হাউসের কিছু প্রশাসনিক কার্যক্রম সীমিত আকারে চালু থাকবে বলে জানিয়েছেন কাস্টমস কমিশনার মুশফিকুর রহমান।</p>