<p>পাকিস্তানের রাজধানী ইসলামাবাদে আগামী সোমবার আবারও মুখোমুখি হতে পারে যুক্তরাষ্ট্র ও ইরান। দুই দেশের মধ্যে চলমান উত্তেজনা কমাতে দ্বিতীয় দফার উচ্চপর্যায়ের শান্তি আলোচনা অনুষ্ঠিত হওয়ার সম্ভাবনার কথা জানিয়েছে মার্কিন সংবাদমাধ্যম সিএনএন।</p>

<p>ইরানি কর্মকর্তাদের বরাতে প্রতিবেদনে বলা হয়েছে, উভয় দেশের প্রতিনিধিদল রোববারই ইসলামাবাদে পৌঁছাতে পারেন। এরই মধ্যে পাকিস্তান কূটনৈতিক তৎপরতা জোরদার করেছে, যাতে দুই পক্ষকে আবার আলোচনার টেবিলে বসানো যায়।</p>

<p>এর আগে টানা সংঘাতের পর গত ৮ এপ্রিল যুক্তরাষ্ট্র ও ইরান ১৪ দিনের একটি অস্থায়ী যুদ্ধবিরতিতে সম্মত হয়। সেই সুযোগেই মধ্যস্থতাকারী হিসেবে সক্রিয় হয় পাকিস্তান।</p>

<p>দেশটির প্রধানমন্ত্রী শাহবাজ শরিফ বিভিন্ন দেশে কূটনৈতিক সফর করেন, আর সেনাপ্রধান আসিম মুনির ইরানে গিয়ে শীর্ষ পর্যায়ের বৈঠক করেন।<br />
যদিও এসব কূটনৈতিক তৎপরতার আনুষ্ঠানিক ফল এখনো জানানো হয়নি, তবে ইসলামাবাদে নিরাপত্তা জোরদার করা হয়েছে।</p>

<p>বিভিন্ন প্রদেশ থেকে হাজার হাজার পুলিশ ও আধাসামরিক বাহিনী রাজধানীতে মোতায়েন করা হচ্ছে। আগের দফার বৈঠকের সময়ও ১০ হাজারের বেশি নিরাপত্তাকর্মী মোতায়েন করা হয়েছিল।</p>

<p>এদিকে যুক্তরাষ্ট্রের প্রেসিডেন্ট ডোনাল্ড ট্রাম্প জানিয়েছেন, ইরানের সঙ্গে চূড়ান্ত শান্তি চুক্তি হলে তিনি নিজেও ইসলামাবাদ সফর করতে পারেন। তার দাবি, আলোচনার অনেক বিষয়েই ইতোমধ্যে অগ্রগতি হয়েছে।</p>

<p>উল্লেখ্য, গত ১১ এপ্রিল ইসলামাবাদে অনুষ্ঠিত প্রথম দফার বৈঠকটি ছিল ১৯৭৯ সালের ইরানের ইসলামী বিপ্লব-এর পর যুক্তরাষ্ট্র ও ইরানের মধ্যে সর্বোচ্চ পর্যায়ের সরাসরি আলোচনা। প্রায় ২১ ঘণ্টার বৈঠক হলেও তখন কোনো চূড়ান্ত সমাধান আসেনি।</p>

<p>তবে পাকিস্তানের পররাষ্ট্র মন্ত্রণালয় জানিয়েছে, দ্বিতীয় দফার আলোচনার নির্দিষ্ট তারিখ এখনো চূড়ান্ত হয়নি। একই সঙ্গে তারা গণমাধ্যমকে যাচাই ছাড়া খবর প্রকাশ না করার আহ্বান জানিয়েছে।</p>

<p>সব মিলিয়ে, সম্ভাব্য এই বৈঠক ঘিরে আন্তর্জাতিক অঙ্গনে নতুন করে কূটনৈতিক তৎপরতা ও আশার সঞ্চার হয়েছে।</p>

<p>সূত্র: সিএনএন, এনডিটিভি</p>