<p>রংপুরে সড়কের পাশ থেকে অজ্ঞাত এক নারীর বস্তাবন্দি রক্তাক্ত মরদেহ উদ্ধার করেছে পুলিশ। বৃহস্পতিবার (১৫ জানুয়ারি) ভোরে বদরগঞ্জ উপজেলার রামনাথপুর ইউনিয়নের ট্যাক্সেরহাট এলাকার ভেলাকোবা নামক স্থানে বদরগঞ্জ&ndash;পার্বতীপুর আঞ্চলিক সড়কের পাশ থেকে মরদেহটি উদ্ধার করা হয়। এ ঘটনায় এলাকায় তীব্র চাঞ্চল্যের সৃষ্টি হয়েছে।</p>

<p>স্থানীয়রা জানান, ভোরের দিকে রাস্তার পাশে একটি বস্তা পড়ে থাকতে দেখেন তারা।<br />
বস্তায় রক্তের দাগ দেখতে পেয়ে বদরগঞ্জ থানায় খবর দেওয়া হয়। পুলিশ দ্রুত ঘটনাস্থলে পৌঁছে বস্তার মুখ খুলে ৩০ থেকে ৩৫ বছর বয়সী এক নারীর রক্তাক্ত মরদেহ উদ্ধার করে। নিহত নারীর শরীরের বিভিন্ন স্থানে আঘাতের চিহ্ন পাওয়া গেছে। মাথা ও শরীরের একাধিক স্থানে গুরুতর আঘাত থাকায় প্রাথমিকভাবে ধারণা করা হচ্ছে, তাকে হত্যা করা হয়েছে।</p>

<p>এদিকে ঘটনার গুরুত্ব বিবেচনায় পুলিশ ব্যুরো অব ইনভেস্টিগেশন (পিবিআই), গোয়েন্দা বিভাগ (ডিবি) এবং ক্রাইম সিন ইউনিটের সদস্যরা ঘটনাস্থলে উপস্থিত হন। তারা আলামত সংগ্রহ করেন এবং ঘটনাস্থল ঘিরে তদন্ত শুরু করেন। নিহত নারীর পরিচয় শনাক্ত করতে আঙুলের ছাপ সংগ্রহ করে জাতীয় ডাটাবেইস যাচাই কার্যক্রম শুরু করা হয়েছে।</p>

<p>বদরগঞ্জ থানার অফিসার ইনচার্জ (ওসি) হাসান জাহিদ সরকার বলেন, &lsquo;নিহত নারীর পরিচয় শনাক্তের জন্য আমরা সর্বোচ্চ চেষ্টা চালাচ্ছি।<br />
মরদেহ ময়নাতদন্তের জন্য প্রস্তুতি নেওয়া হচ্ছে। হত্যার পেছনের কারণ ও জড়িতদের শনাক্ত করতে তদন্ত অব্যাহত রয়েছে।&rsquo;আশপাশের সিসিটিভি ফুটেজ সংগ্রহ এবং সম্ভাব্য সব দিক বিবেচনায় নিয়ে তদন্ত করা হচ্ছে।</p>

<p>&nbsp;</p>

<p>&nbsp;</p>

<p>&nbsp;</p>

<p>কাওছার/ন্যাশনাল/এদিন</p>