<p>জকসু নির্বাচনকে কেন্দ্র করে বিশ্ববিদ্যালয় ক্যাম্পাসের ভেতরে ও বাইরে অস্থিতিশীল পরিস্থিতি তৈরির অভিযোগ উঠেছে ছাত্রদলের বিরুদ্ধে।&nbsp;নির্বাচনে ব্যাপক অনিয়ম, ধাওয়া&ndash;ধাওয়া এবং হুমকির অভিযোগ তুলে স্বচ্ছ ও নিরপেক্ষ নির্বাচন নিশ্চিত করতে দাবি করেছেন ছাত্রশিবির সমর্থিত &lsquo;অদম্য জবিয়ান ঐক্য&rsquo; প্যানেলের ভাইস-প্রেসিডেন্ট (ভিপি) পদপ্রার্থী রিয়াজুল ইসলাম।</p>

<p>মঙ্গলবার (৬ জানুয়ারি) সকাল সাড়ে ১০টায় জকসু নির্বাচনে এক সংবাদ সম্মেলনে এসব অভিযোগের কথা বলেন তিনি।</p>

<p>রিয়াজুল ইসলাম&nbsp;বলেন, &lsquo;সুষ্ঠু নির্বাচনের ব্যাপারে আমরা শঙ্কিত। ভোট গণনার সময় সন্ত্রাসী কার্যক্রম চালানো হয় কিনা, সেটা নিয়েও সংশয় আছে। যে পরিস্থিতি চলছে, তা প্রশাসন নিয়ন্ত্রণ করতে না পারলে বড় ধরনের সংঘাত হতে পারে।&rsquo;</p>

<p>ভোট গ্রহণের পাশাপাশি ভোট গণনা নিয়েও উদ্বেগ প্রকাশ করছেন এই প্রার্থী। তাদের দাবি&mdash; নির্বাচনকে প্রশ্নবিদ্ধ করতে পরিকল্পিতভাবে উত্তেজনা তৈরি করা হচ্ছে।</p>

<p>এ সময় তিনি আরও বলেন, &lsquo;জকসু নির্বাচন শেষ পর্যন্ত সুষ্ঠু ভাবে সম্পন্ন করতে আমরা সরাসরি রাষ্ট্রের হস্তক্ষেপ চাই।&rsquo;</p>

<p>এদিকে অভিযোগের বিষয়ে নির্বাচন কমিশন ও বিশ্ববিদ্যালয় প্রশাসনের বক্তব্য জানতে চেষ্টা করা হলে তারা বিষয়টি খতিয়ে দেখার আশ্বাস দিয়েছে।</p>