<p>গোপালগঞ্জে যথাযোগ্য মর্যাদায় পালিত হয়েছে গণহত্যা দিবস। ১৯৭১ সালের ২৫ মার্চের কালরাতের নির্মম হত্যাযজ্ঞে শহীদদের স্মরণে দিনব্যাপী নানা কর্মসূচির মধ্য দিয়ে দিবসটি পালন করা হয়।</p>

<p>বুধবার (২৫ মার্চ) সকালে গোপালগঞ্জ উপজেলা পরিষদ সংলগ্ন বধ্যভূমির শহীদ বেদীতে পুষ্পস্তবক অর্পণের মাধ্যমে দিবসের কর্মসূচি শুরু হয়। এসময় সর্বস্তরের মানুষ নীরবতা পালন করে শহীদদের প্রতি গভীর শ্রদ্ধা নিবেদন করেন।&nbsp;</p>

<p>জেলা প্রশাসনের পক্ষ থেকে জেলা প্রশাসক মো. আরিফ-উজ-জামানের নেতৃত্বে একটি প্রতিনিধিদল পুষ্পস্তবক অর্পণ করেন। এরপর পুলিশ সুপার মো. হাবীবউল্লাহর নেতৃত্বে জেলা পুলিশের একটি দল শহীদদের প্রতি শ্রদ্ধা নিবেদন করেন।</p>

<p>পর্যায়ক্রমে জেলা পরিষদের প্রশাসক বীর মুক্তিযোদ্ধা শরীফ রফিকুজ্জামান, জেলা মুক্তিযোদ্ধা সংসদ, জেলা বিএনপি, বিভিন্ন সরকারি-বেসরকারি দপ্তর, সামাজিক-সাংস্কৃতিক সংগঠন এবং বিভিন্ন শিক্ষা প্রতিষ্ঠানের পক্ষ থেকে শহীদদের স্মরণে পুষ্পস্তবক অর্পণ করা হয়।</p>

<p>এসময় পুলিশের একটি চৌকস দল শহীদদের প্রতি রাষ্ট্রীয় সম্মান প্রদর্শন করে গার্ড অব অনার প্রদান করেন। পরে শহীদদের আত্মার মাগফিরাত কামনায় বিশেষ দোয়া ও মোনাজাত অনুষ্ঠিত হয়।</p>

<p>শ্রদ্ধা নিবেদন শেষে গোপালগঞ্জ সদর উপজেলা পরিষদ হলরুমে গণহত্যা দিবস উপলক্ষে এক আলোচনা সভা অনুষ্ঠিত হয়।&nbsp;</p>

<p>সভায় বক্তারা ২৫ মার্চের গণহত্যার ভয়াবহতা তুলে ধরে নতুন প্রজন্মকে মুক্তিযুদ্ধের সঠিক ইতিহাস জানার আহ্বান জানান। তারা বলেন, এই দিনটি বাঙালি জাতির ইতিহাসে এক কালো অধ্যায়, যা কখনো ভোলার নয়।</p>

<p>আলোচনা সভায় বক্তব্য রাখেন জেলা প্রশাসক মো. আরিফ-উজ-জামান, পুলিশ সুপার মো. হাবীবউল্লাহ এবং জেলা পরিষদের প্রশাসক বীর মুক্তিযোদ্ধা শরীফ রফিকুজ্জামানসহ অন্যান্য অতিথিরা।</p>

<p>দিনব্যাপী কর্মসূচির মাধ্যমে গোপালগঞ্জবাসী ১৯৭১ সালের ২৫ মার্চের শহীদদের প্রতি গভীর শ্রদ্ধা জানায় এবং তাদের আত্মত্যাগ চিরস্মরণীয় করে রাখার প্রত্যয় ব্যক্ত করে।</p>