<p>বরিশাল নগরীর পুরানপাড়া এলাকা দীর্ঘদিন ধরে একটি অঘোষিত বর্জ্যভাগাড়ে পরিণত হয়েছিল। প্রায় ৩০ বছর ধরে সিটি কর্পোরেশন ও হাসপাতালের বর্জ্য এখানে ফেলায় এলাকাটি বসবাসের জন্য অনুপযোগী হয়ে ওঠে। তবে এবার সেই পরিস্থিতি বদলানোর আশ্বাস দিয়েছেন সিটি কর্পোরেশনের প্রশাসক অ্যাডভোকেট বিলকিস আক্তার জাহান শিরিন।</p>

<p>শুক্রবার (৩ এপ্রিল) সরেজমিনে এলাকা পরিদর্শন করে তিনি জানান, দীর্ঘদিন ধরে অনিয়ন্ত্রিতভাবে বর্জ্য ফেলার কারণে পরিবেশ মারাত্মকভাবে ক্ষতিগ্রস্ত হয়েছে। পাশাপাশি শের-ই-বাংলা মেডিকেল কলেজ হাসপাতাল ও সদর হাসপাতালের চিকিৎসা বর্জ্যও এখানে ফেলায় স্বাস্থ্যঝুঁকিও বেড়েছে।</p>

<p>বিলকিস আক্তার জাহান শিরিন বলেন, এই সমস্যার স্থায়ী সমাধানে ইতোমধ্যে পরিকল্পনা নেওয়া হয়েছে। নগরীর বাইরে নতুন জায়গা ক্রয় করে আধুনিক বর্জ্য ব্যবস্থাপনা গড়ে তোলা হবে।</p>

<p>এলাকার আরেকটি বড় সমস্যা হলো ড্রেনেজ ব্যবস্থার দূর্বলতা। বর্ষা এলেই পানি জমে গিয়ে ময়লা পচে দুর্গন্ধ ছড়ায়, যা জনস্বাস্থ্যের জন্য হুমকি হয়ে দাঁড়িয়েছে।</p>

<p>স্থানীয় বাসিন্দাদের অভিযোগ, বছরের পর বছর ধরে এই দূর্ভোগের মধ্য দিয়ে গেলেও কার্যকর কোনো পদক্ষেপ দেখা যায়নি। তবে নতুন প্রশাসকের ঘোষণায় তাদের মধ্যে আশার সঞ্চার হয়েছে।</p>

<p>সচেতন মহলের মতে, এ উদ্যোগ বাস্তবায়িত হলে শুধু পুরানপাড়া নয়, পুরো বরিশাল নগরীর পরিবেশ ব্যবস্থাপনায় ইতিবাচক পরিবর্তন আসতে পারে।</p>