<p>বিএনপির ভারপ্রাপ্ত চেয়ারম্যান তারেক রহমান বৃহস্পতিবার (২২ জানুয়ারি) থেকে আনুষ্ঠানিকভাবে নির্বাচনি প্রচার শুরু করবেন। তার নির্বাচনি সফরের সূচনা হবে সিলেট থেকে।</p>

<p>বুধবার (২১ জানুয়ারি) বেলা ১১টায় রাজধানীর গুলশান-২ এলাকায় বিএনপির নির্বাচন পরিচালনা অফিসে আয়োজিত এক সংবাদ সম্মেলনে এসব তথ্য জানান বিএনপি চেয়ারম্যান তারেক রহমানের উপদেষ্টা এবং নির্বাচন পরিচালনা কমিটির মুখপাত্র মাহ্দী আমিন।</p>

<p>মাহ্দী আমিন বলেন, নির্বাচন কমিশন ঘোষিত তফসিল অনুযায়ী বৃহস্পতিবার থেকে নির্বাচনি প্রচারণা শুরু হচ্ছে। সেই ধারাবাহিকতায় বিএনপির প্রচার কার্যক্রমের প্রথম দিনই সিলেট সফরে যাচ্ছেন দলের চেয়ারম্যান তারেক রহমান।</p>

<p>তিনি বলেন, আজ রাত ৮টা ১৫ মিনিটে বিমানযোগে সিলেট পৌঁছাবেন তারেক রহমান। রাতেই তিনি হযরত শাহজালাল (রহ.)-এর মাজার জিয়ারত করবেন। আগামীকাল বৃহস্পতিবার সকালে সিলেট আলিয়া মাদ্রাসা মাঠে প্রথম নির্বাচনী জনসভায় যোগ দেবেন তিনি।</p>

<p>এরপর সড়ক পথে ঢাকা ফেরার সময় তিনি পর্যায়ক্রমে মৌলভীবাজারের সদর উপজেলার শেরপুরের আইনপুর খেলা মাঠে, হবিগঞ্জের শায়েস্তাগঞ্জ উপজেলার প্রস্তাবিত উপজেলা মাঠে, ব্রাক্ষনবাড়ীয়ার সরাইল উপজেলার কুট্টাপাড়া খেলার মাঠে, কিশোরগঞ্জ জেলার ভৈরব স্টেডিয়ামে, নরসিংদীর পৌর এলাকা সংলগ্ন এলাকায় এবং নারায়নগঞ্জের আড়াইহাজার উপজেলার রুপগঞ্জের গাউসিয়ায় সমাবেশে বক্তব্য রাখবেন। এসব কর্মসূচি শেষে গভীর রাতে তিনি গুলশানের বাসভবনে ফিরবেন।</p>

<p>বিএনপি চেয়ারম্যানের সফরসঙ্গী হিসেবে এবার দলের বিভিন্ন অঙ্গ ও সহযোগী সংগঠনের ত্যাগী ও তরুণ নেতাদের রাখা হয়েছে।&nbsp;</p>

<p>মাহ্দী আমিন বলেন, &lsquo;দীর্ঘ ১৬ বছরের ফ্যাসিবাদবিরোধী আন্দোলন ও গণ-অভ্যুত্থানে বিএনপি ও প্রতিটি অঙ্গ ও সহযোগী সংগঠনের যারা অনবদ্য ও অভূতপূর্ব ভূমিকা রেখেছেন, তাদের প্রতি ভালোবাসা ও মূল্যায়নের অংশ হিসেবে চেয়ারম্যান এই সিদ্ধান্ত নিয়েছেন।&rsquo;&nbsp;</p>

<p>প্রথম দফার এই সফরে আবদুুল কাদির ভূঁইয়া জুয়েল, মামুন হাসান, আবদুল মোনায়েম মুন্না, কাজী রওনকুল ইসলাম শ্রাবণ, ইয়াসীন ফেরদৌস মুরাদ এবং রাকিবুল ইসলাম রাকিবসহ বেশ কয়েকজন তরুণ নেতা তারেক রহমানের সঙ্গে থাকছেন।</p>

<p>এদিকে আজ রাত ১২টা ১ মিনিটে (২২ জানুয়ারি প্রথম প্রহর) রাজধানীর লেক শোর হোটেলে বিএনপির নির্বাচনী &lsquo;থিম সং&rsquo; উদ্বোধন করবেন দলের কেন্দ্রীয় নির্বাচন পরিচালনা কমিটির সদস্য সচিব রুহুল কবির রিজভী। এ সময় দলের নির্বাচন পরিচালনা কমিটির প্রধান সমন্বয়ক ইসমাইল জবিহউল্লাহসহ কমিটির অন্যান্য সদস্য, নেতৃবৃন্দ ও বিশিষ্ট ব্যক্তিরা উপস্থিত থাকবেন।</p>

<p>নির্বাচন নিয়ে মাহদী আমিন বলেন, &lsquo;১২ ফেব্রুয়ারির নির্বাচন বাংলাদেশের জন্য একটি অত্যন্ত গুরুত্বপূর্ণ অধ্যায়।&nbsp;</p>

<p>আমরা বিশ্বাস করি ইতিবাচকভাবে একটি সুন্দর, সুষ্ঠু এবং গ্রহনযোগ্য নির্বাচনী প্রচারণায় গুরুত্ব দিয়ে প্রতিটি রাজনৈতিক দল সর্বোচ্চ সহনশীলতা ও &nbsp;সহাবস্থান নিশ্চিত করবে। এজন্য বহুল আকাংখিত নির্বাচনে জনগনের আকাংখা ও প্রত্যাশার প্রতিফলন ঘটানোর লক্ষ্যে নির্বাচনী আচরণবিধি পূর্ণাঙ্গভাবে মেনে চলার জন্য সকল রাজনৈতিক দলের প্রতি আমরা আহ্বান জানাই।&rsquo;</p>

<p>তিনি আরও বলেন, &lsquo;আমাদের সম্মিলিত দায়িত্বশীলতা ও গণতন্ত্র চর্চার মাধ্যমে এ নির্বাচন একটি অনন্য দৃষ্টি স্থাপন করতে পারবে।&rsquo;</p>

<p>তিনি জানান, সিলেটের পর পরবর্তি সফর হবে চট্টগ্রামে। তবে এ বিষয়ে পরে বিস্তারিত জানানো হবে।</p>

<p>সংবাদ সম্মেলনে আরও উপস্থিত ছিলেন নির্বাচন পরিচালনা কমিটির সদস্য মোহাম্মদ জাকারিয়া, জুবায়ের বাবু, মোস্তাকুর রহমান এবং মিডিয়া সেলের সদস্য শায়রুল কবীর খান।</p>