<p>ঘরের মাঠে নিউজিল্যান্ডের বিপক্ষে সিরিজের আগে লম্বা সময়ে খেলোয়াড়েরা ভালভাবে প্রস্তুতি নিচ্ছে বলে মনে করেন ক্রিকেট অপারেশনস ইন-চার্জ শাহরিয়ার নাফিস। আগামী ১৩ এপ্রিল তিন ম্যাচের ওয়ানডে ও টি-টোয়েন্টি সিরিজ খেলতে বাংলাদেশে আসছে নিউজিল্যান্ড। আসন্ন সিরিজকে সামনে রেখে ইতোমধ্যে অনুশীলন শুরু করেছে বাংলাদেশ দল।</p>

<p>সোমবার (৬ এপ্রিল) সাংবাদিকদের সাথে মতবিনিময়কালে তিনি এই কথা বলেন।</p>

<p>তিনি বলেন, &lsquo;সাধারণত আমরা কোন আন্তর্জাতিক সিরিজের আগে প্রস্তুতির জন্য এত বেশি সময় পাই না। কিন্তু এবার ব্যাপারটা ভিন্ন। আমরা এবার প্রস্তুতির জন্য লম্বা সময় পেয়েছি। যা খেলোয়াড়দের ফিটনেস-দক্ষতা এবং অন্যান্য প্রয়োজনীয় বিষয়গুলো নিয়ে কাজ করার জন্য খুবই গুরুত্বপূর্ণ।&rsquo;</p>

<p>তিনি আরও বলেন, &lsquo;অনুশীলন শিবির নিবিড় ও সুসংগঠিত ছিল। যা খেলোয়াড়দের আরও ভাল পারফরমেন্স করার সুযোগ করে দিয়েছে। আমার মনে হয়, খেলোয়াড়রা নিউজিল্যান্ড সিরিজের জন্য ভালভাবে প্রস্তুতি নিচ্ছে।&rsquo;</p>

<p>প্রতিকূল আবহাওয়া সত্বেও অনুশীলনে খেলোয়াড়রা কঠোর পরিশ্রম করছে জানিয়ে নাফিস বলেন, &lsquo;শুরুতে আমাদের অনুশীলন পর্ব ফিটনসে ও ফিল্ডিংয়ের মধ্যে সীমাবদ্ধ ছিল। কিন্তু এখন দক্ষতা, ফিটনেস ও ফিল্ডিং নিয়েও কাজ করা হচ্ছে। প্রচন্ড গরম সত্ত্বেও কঠোর পরিশ্রম করছে খেলোয়াড়রা।&rsquo;</p>

<p>নতুন নিযুক্ত স্পিন বোলিং কোচ মোহাম্মদ রফিকের ভূমিকা স্পষ্ট করে তিনি বলেন, &lsquo;কোন নির্দিষ্ট দলের জন্য নিয়োগ দেওয়া হয়নি রফিককে। বিভিন্ন দলের সাথে কাজ করবেন তিনি। রফিকের অভিজ্ঞতা রয়েছে এবং দেশের স্পিনারদের উন্নয়নে সেটি কাজে লাগাতে চায় বিসিবি।&rsquo;</p>