<p>গাজীপুর মহানগরীর পুবাইল থানাধীন মেঘডুবি এলাকায় কুলসুম বেগম (৪৫) নামে এক নারীর রক্তাক্ত মরদেহ উদ্ধার করেছে পুলিশ। এ ঘটনাকে পরিকল্পিত হত্যাকাণ্ড দাবি করেছে নিহতের পরিবার।</p>

<p>রবিবার (২৬ এপ্রিল) দিবাগত রাতে গাজীপুর সিটি করপোরেশনের ৪০ নম্বর ওয়ার্ডের মেঘডুবি এমএম নিয়াজ উদ্দিন স্কুলের পাশে একটি বাড়ির কক্ষ থেকে তার মরদেহ উদ্ধার করা হয়।&nbsp;</p>

<p>নিহত কুলসুম বেগম ওই এলাকার মৃত আতাব উদ্দিনের মেয়ে। তিনি তার নিজের দোকানে নিত্য প্রয়োজনীয় জিনিসপত্র বিক্রি করতেন।</p>

<p>স্থানীয় সূত্রে জানা যায়, স্বামী পরিত্যক্ত কুলসুম বেগম ওই বাড়ির চারটি কক্ষের মধ্যে দুইটিতে বসবাস করতেন এবং বাকি দুটি কক্ষ ভাড়া দিয়ে সামনের একটি দোকানে ব্যবসা পরিচালনা করতেন। রবিবার দুপুরের পর তার কোন সাড়াশব্দ না পেয়ে তার ভাড়াটিয়ারা তাকে ডাকতে থাকেন, এ সময় তার কক্ষে গিয়ে দেখতে পান রক্তাক্ত অবস্থায় নিথর দেহ পড়ে আছে। পরে তারা থানায় খবর দিলে পুলিশ ঘটনাস্থলে পৌঁছে মরদেহ উদ্ধার করে ময়নাতদন্তের জন্য শহীদ তাজউদ্দিন আহমেদ মেডিকেল কলেজ হাসপাতালে পাঠায়।</p>

<p>নিহতের মেয়ে ময়না জানান, দুপুরে মায়ের সঙ্গে তার শেষবার কথা হয়। তখন তাকে কিছুটা ক্লান্ত মনে হচ্ছিল। পরে রাত ৮টার দিকে তার ভাইয়ের স্ত্রী ফোন করে জানান, কুলসুম দরজা খুলছেন না এবং কোনো সাড়া দিচ্ছেন না। খবর পেয়ে তিনি স্বামী ও আত্মীয়দের নিয়ে গিয়ে মায়ের রক্তাক্ত মরদেহ দেখতে পান।</p>

<p>তিনি বলেন, &ldquo;আমার মাকে হত্যা করা হয়েছে। আমি হত্যাকারীদের দ্রুত শনাক্ত করে আইনের আওতায় আনার দাবি জানাচ্ছি।&rdquo;</p>

<p>এ বিষয়ে পুবাইল থানার ভারপ্রাপ্ত কর্মকর্তা (ওসি) মোহাম্মদ আতিকুর রহমান জানান, প্রাথমিকভাবে ঘটনাটি হত্যাকাণ্ড বলে ধারণা করা হচ্ছে।&nbsp;</p>

<p>তিনি বলেন, &ldquo;ঘটনার রহস্য উদ্ঘাটনে তদন্ত চলছে। জড়িতদের শনাক্ত করে দ্রুত আইনের আওতায় আনা হবে।&rdquo;</p>