<p>মার্কিন ও ইসরায়েলি হামলায় আয়াতুল্লাহ আলী খামেনির মৃত্যুর পর উত্তরসূরি তথা ইরানের পরবর্তী সর্বোচ্চ নেতা নির্বাচনের দায়িত্বে থাকা &#39;অ্যাসেম্বলি অব এক্সপার্টস&#39; বা বিশেষজ্ঞ পর্ষদ একজন প্রার্থীর বিষয়ে প্রায় সংখ্যাগরিষ্ঠ ঐকমত্যে পৌঁছেছে বলে জানা গেছে।</p>

<p>রোববার (৮ মার্চ) বিশেষজ্ঞ পর্ষদের সদস্য আয়াতুল্লাহ মোহাম্মদ মেহদি মিরবাঘেরি এই তথ্য জানান।</p>

<p>ইরানি সংবাদমাধ্যম মেহের নিউজ এজেন্সির এক প্রতিবেদন থেকে জানা যায়, মিরবাঘেরি জানিয়েছেন, নেতা নির্বাচন প্রক্রিয়ায় এখনো &lsquo;কিছু প্রতিবন্ধকতা&rsquo; রয়ে গেছে; যার সমাধান করা প্রয়োজন।</p>

<p>গতকাল শনিবার বিশেষজ্ঞ পর্ষদের একজন জ্যেষ্ঠ আলেম জানান, সর্বোচ্চ নেতা নির্বাচনের জন্য পর্ষদ সদস্যরা &lsquo;এক দিনের মধ্যে&rsquo; বৈঠকে বসবেন।</p>

<p>ইরানের গণমাধ্যম সূত্রে, পর্ষদের সদস্যদের মধ্যে একটি বিষয়ে সামান্য মতভেদ দেখা দিয়েছে। সেটি হলো, চূড়ান্ত সিদ্ধান্ত সশরীর বৈঠকের মাধ্যমে নেওয়া বাধ্যতামূলক কি না, নাকি এমন আনুষ্ঠানিকতা ছাড়াই ঘোষণা করা সম্ভব।</p>

<p>নূর নিউজ প্রকাশিত এক ভিডিওতে পর্ষদের আরেকজন সদস্য আয়াতুল্লাহ মহসিন হায়দারি আলেকাসির আজ বলেন, বর্তমান পরিস্থিতিতে সশরীর উপস্থিত হয়ে চূড়ান্ত ভোট দেওয়া সম্ভব নয়।</p>

<p>এ সদস্য আরও জানান, প্রয়াত সর্বোচ্চ নেতার দেওয়া পরামর্শ অনুযায়ী একজন প্রার্থীকে বাছাই করা হয়েছে। পরামর্শটি ছিল&mdash;ইরানের শীর্ষ নেতাকে এমন হতে হবে, যাকে &lsquo;শত্রুরা ঘৃণা করবে&rsquo;, প্রশংসা নয়।</p>

<p>বাছাই করা উত্তরসূরি সম্পর্কে হায়দারি আলেকাসির বলেন, &lsquo;এমনকি &lsquo;&lsquo;বড় শয়তান&rsquo;&rsquo; (যুক্তরাষ্ট্র) তার নাম উল্লেখ করেছে।&rsquo;</p>

<p>উল্লেখ্য, কয়েক দিন আগেই মার্কিন প্রেসিডেন্ট ডোনাল্ড ট্রাম্প বলেছিলেন, খামেনির ছেলে মোজতাবা খামেনি তার কাছে &lsquo;অগ্রহণযোগ্য&rsquo; পছন্দ।</p>

<p>সূত্র: রয়টার্স</p>