<p>বিখ্যাত মনস্টার ফিল্ম সিরিজ গডজিলার সবশেষ পর্ব &lsquo;গডজিলা: মাইনাস জিরো&rsquo;র টিজার প্রকাশ্যে এসেছে। মুক্তির ২৪ ঘণ্টার মধ্যে ইউটিউবে আড়াই মিলিয়ন ভিউ ছাড়িয়েছে নতুন এই টিজার।</p>

<p>জাপানের টোহো কর্পোরেশনের বিখ্যাত মনস্টার সিরিজ গডজিলার এটি ৩৪তম সিনেমা। টোহোর ২০২৩ সালের সিনেমা &lsquo;গডজিলা: মাইনাস ওয়ান&rsquo; এর সিক্যুয়েল &lsquo;মাইনাস জিরো&rsquo;।</p>

<p>আগের সিনেমার দুই বছর পরের কাহিনী তুলে ধরা হয়েছে এবারে। গডজিলাকে দেখা যাবে নিউ ইয়র্কে এমন আভাস দেয়া হয়েছে টিজারে। টিজারের শেষ দৃশ্যে গডজিলা নিউ ইয়র্কের স্ট্যাচু অফ লিবার্টির নিচ দিয়ে হেঁটে যাচ্ছে এমনটা দেখানো হয়েছে।</p>

<p>নভেম্বরের ৩ তারিখ &lsquo;গডজিলা: মাইনার জিরো&rsquo; মুক্তি পাচ্ছে জাপানে। আর তিনদিন পর ৬ নভেম্বর এটি মুক্তি পাবে যুক্তরাষ্ট্রে।</p>

<p>১৯৫৪ সালে মুক্তি পায় গডজিলার প্রথম সিনেমা। মুক্তির পরপরই দারুণ জনপ্রিয়তা পায় এই মনস্টার মুভি। রাতারাতি বিখ্যাত হয়ে ওঠে গডজিলা। এরপর নিয়মিতই পর্দার এই দানবকে নিয়ে সিনেমা বানাতে থাকে টোহো।&nbsp;</p>

<p>প্রথম চার দশক শিশুতোষ ও জাপানি লোকগল্পের নানা চরিত্রের মিশ্রণে নির্মান করা হয় গডজিলার নানা পর্ব। &lsquo;কিংকং ভার্সেস গডজিলা&rsquo;, &lsquo;মথরা ভার্সেস গডজিলা&rsquo;, &lsquo;গিদোরাহ, দ্য থ্রি হেডেড মনস্টার&rsquo;, &lsquo;গডজিলা ভার্সেস জাইগ্যান&rsquo;, &lsquo;গডজিলা ভার্সেস মেগালন&rsquo; ছিল এই সময়কার নির্মিত আলোচিত কিছু সিনেমা।</p>

<p>আশির দশকে আধুনিক সায়েন্স ফিকশন সিনেমার সঙ্গে তাল মেলাতে গডজিলা সিনেমাগুলোতে আমূল পরিবর্তন নিয়ে আস টোহো। আধুনিক ও অনেক বেশি বাস্তবসম্মত করে তোলা হয় চিত্রনাট্য আর আধুনিক স্পেশাল এফেক্টস।&nbsp;</p>

<p>সিরিজের &lsquo;দ্য রিটার্ন অফ গডজিলা&rsquo; ও &lsquo;গডজিলা ভার্সাস বায়োল্যান্ট&rsquo; সিনেমা দুটি আশির দশকের অন্যতম মাইলফলক হয়ে দাঁড়ায়।</p>

<p>২০১৬ সালে শুরু হয় এর নতুন অধ্যায়। জেন জি ও নতুন দর্শকদের জন্য আবারও ঢেলে সাজানো হয় সিরিজটিকে। গডজিলার চরিত্রটিকে একটি স্থায়ী রূপ দেয়া হয়। যার সবশেষ সংযোজন &lsquo;গডজিলা: মাইনাস জিরো&rsquo;।</p>