<p>টেলিভিশন পর্দায় আদর্শ দম্পতি হিসেবে পরিচিত ছিলেন জয় ভানুশালী ও মাহি বিজ। দীর্ঘ বছরের সংসার জীবনের ইতি টেনে চলতি বছরের শুরুতেই বিচ্ছেদের ঘোষণা দিয়েছেন এই তারকা জুটি। তবে বিচ্ছেদের রেশ কাটতে না কাটতেই নতুন করে আলোচনায় মাহি।&nbsp;</p>

<p>সালমান খানের ঘনিষ্ঠ বন্ধু তথা প্রযোজক নাদিম নাদজেরের সঙ্গে মাহির একটি পোস্ট ঘিরেই এখন নেটপাড়ায় চলছে তুমুল বিতর্ক। সম্প্রতি প্রযোজক নাদিমের সঙ্গে নিজের একটি ছবি সামাজিক যোগাযোগ মাধ্যমে পোস্ট করেছেন মাহি। আর সেই ছবির ক্যাপশন ঘিরেই দানা বাঁধছে নতুন সম্পর্কের সন্দেহ।&nbsp;</p>

<p>মাহি নাদিমকে তার &lsquo;সবচেয়ে প্রিয় বন্ধু&rsquo; উল্লেখ করে লিখেছেন, &lsquo;তুমি শুধু আমার প্রিয় বন্ধুই নও, তুমি আমার স্বস্তি, আমার শক্তি এবং আমার পরিবার। তোমার কাছে আমি যেমন, ঠিক তেমনভাবেই থাকতে পারি। আমাদের আত্মা একে অপরের সঙ্গে জড়িয়ে আছে।&rsquo;</p>

<p>মাহির এমন আবেগঘন বার্তার পর নেটিজেনদের একাংশ তাকে লক্ষ্য করে কুমন্তব্য ছুড়ে দিচ্ছেন। বিশেষ করে জয়ের &lsquo;ভদ্র ও পারিবারিক&rsquo; ভাবমূর্তির কারণে বিচ্ছেদের জন্য মাহিকেই দায়ী করছেন নিন্দুকেরা। প্রশ্ন উঠছে, তবে কি নাদিমের সঙ্গে সম্পর্কের কারণেই জয়-মাহির দীর্ঘ সংসারে ভাঙন ধরল?</p>

<p>উল্লেখ্য, নতুন বছরের শুরুতে এক যৌথ বিবৃতিতে জয় ও মাহি জানিয়েছিলেন, তাদের বিচ্ছেদের নেপথ্যে কোনো &lsquo;ভিলেন&rsquo; বা নেতিবাচকতা নেই। তিন সন্তানের খাতিরে এবং দীর্ঘদিনের বন্ধুত্বের টানে বিচ্ছেদের পরেও তারা পরস্পরের পাশে থাকবেন বলে প্রতিশ্রুতি দিয়েছিলেন।</p>