<p>মানিকগঞ্জে অবৈধভাবে পরিচালিত তিনটি ইটভাটার বিরুদ্ধে অভিযান চালিয়ে চিমনি ভেঙে দেওয়া হয়েছে এবং মোট ১৮ লাখ টাকা জরিমানা আদায় করেছে পরিবেশ অধিদপ্তর। একই সঙ্গে ভাটাগুলোর বিদ্যুৎ সংযোগও বিচ্ছিন্ন করা হয়েছে।</p>

<p>সোমবার (২ মার্চ) বিকেলে মানিকগঞ্জ সদর উপজেলার একতা ব্রিকস, এমিকা ব্রিকস এবং এসএমএস ব্রিকস নামের ৩ টি ভাটায় অভিযান পরিচালিত হয়।</p>

<p>পরিবেশ অধিদপ্তর সূত্র জানায়, দীর্ঘদিন ধরে এসব ভাটা পরিবেশগত ছাড়পত্র ও প্রয়োজনীয় লাইসেন্স ছাড়াই কার্যক্রম চালিয়ে আসছিল। এছাড়া ইট প্রস্তুত ও ভাটা স্থাপন আইন, ২০১৯ এবং বাংলাদেশ পরিবেশ সংরক্ষণ আইনের একাধিক ধারা লঙ্ঘনের অভিযোগও রয়েছে তাদের বিরুদ্ধে।</p>

<p>অভিযানের বিষয়ে পরিবেশ অধিদপ্তরের উপ-পরিচালক মুহাম্মদ আব্দুল্লাহ আল মামুন দৈনিক এদিনকে জানান-আইন অমান্য করে পরিচালিত ভাটাগুলোর বিরুদ্ধে নিয়মিত নজরদারির অংশ হিসেবে এ ব্যবস্থা নেওয়া হয়েছে। পরিবেশ ও জনস্বাস্থ্যের ক্ষতি রোধে ভবিষ্যতেও এমন অভিযান অব্যাহত থাকবে বলে তিনি সতর্ক করেন।</p>

<p>অভিযান চলাকালে ভাটাগুলোর চিমনি গুঁড়িয়ে দেওয়া হয় এবং তাৎক্ষণিকভাবে ৩ টি ভাটার মালিকপক্ষকে ৬ লক্ষ করে মোট ১৮ লাখ টাকা জরিমানা করেন। পাশাপাশি অবৈধ কার্যক্রম বন্ধে বিদ্যুৎ সংযোগ বিচ্ছিন্ন করা হয়েছে, যাতে পুনরায় উৎপাদন কার্যক্রম চালু করতে না পারে।<br />
এ অভিযানে সহায়তা করেন মানিকগঞ্জ সদর থানা পুলিশ, আনসার সদস্য ও মানিকগঞ্জ জেলা প্রশাসন।</p>

<p>পরিবেশবিধি উপেক্ষা করে শিল্পকারখানা পরিচালনা দীর্ঘমেয়াদে জনস্বাস্থ্য ও প্রাকৃতিক ভারসাম্যের জন্য হুমকি। নিয়মিত তদারকি ও কঠোর আইন প্রয়োগের মাধ্যমে অনিয়ম রোধ করতে পারে বলে মনে করেন সচেতন মহল।</p>