<p>পরিচ্ছন্ন, মশামুক্ত ও বাসযোগ্য নগর গড়তে সবার সহযোগিতা চেয়েছেন সিলেট সিটি কর্পোরেশনের প্রশাসক আব্দুল কাইয়ুম চৌধুরী। তিনি বলেন, নগরকে পরিষ্কার রাখতে সিটি কর্পোরেশনের কর্মীরা নিরলসভাবে কাজ করছেন, কিন্তু অনেকেই এখনও যত্রতত্র ময়লা-আবর্জনা ফেলছেন। ফলে নগরের বিভিন্ন স্থান মশার আবাসস্থলে পরিণত হচ্ছে।<br />
মঙ্গলবার (১০ মার্চ) সকালে মশক নিধন ও পরিষ্কার-পরিচ্ছন্নতা কার্যক্রমের উদ্বোধনকালে তিনি এসব কথা বলেন।</p>

<p>সিসিক প্রশাসক বলেন, একদিকে মশা নিয়ন্ত্রণে নিয়মিত ঔষধ ছিটানো হচ্ছে এবং লার্ভা ধ্বংসের কার্যক্রম পরিচালনা করা হচ্ছে, অন্যদিকে রাস্তাঘাট, ড্রেন এবং বাসাবাড়ির আশপাশে যত্রতত্র ময়লা ফেলার কারণে মশার বংশবিস্তার অব্যাহত রয়েছে। এতে করে প্রাণান্ত চেষ্টা সত্ত্বেও পুরোপুরি মশা নিয়ন্ত্রণ করা কঠিন হয়ে পড়ছে।</p>

<p>মশক নিধন ও পরিচ্ছন্নতা কার্যক্রমের উদ্বোধনের আগে সিলেট কেন্দ্রীয় শহীদ মিনার থেকে একটি সচেতনতামূলক র&zwj;্যালি বের করা হয়। এতে সিসিকের প্রধান নির্বাহী মোহাম্মদ রেজাই রাফিন সরকার, সচিব বিশ্বজিত দেব, ভারপ্রাপ্ত প্রধান প্রকৌশলী মো. আলী আকবর, স্বাস্থ্য কর্মকর্তা ডা. মো. জাহিদুল ইসলাম, নির্বাহী ম্যাজিস্ট্রেট মোহাম্মদ শফিকুল ইসলাম, বর্জ্য ব্যবস্থাপনা কর্মকর্তা মোহাম্মদ একলিম আবদীন, নির্বাহী প্রকৌশলী (বিদ্যুৎ) জয়দেব বিশ্বাস, জনসংযোগ কর্মকর্তা নেহার রঞ্জন পুরকায়স্থসহ সহ বিভিন্ন পর্যায়ের কর্মকর্তা-কর্মচারী অংশ নেন।</p>

<p>আব্দুল কাইয়ুম চৌধুরী নগরবাসীর প্রতি আহ্বান জানিয়ে বলেন, প্রত্যেক নাগরিককে নিজের ঘরবাড়ি ও আঙিনা পরিষ্কার রাখতে হবে। একই সঙ্গে ব্যবসায়ীদেরও সচেতন হতে হবে, যাতে তারা রাস্তাঘাট বা ড্রেনে ময়লা না ফেলেন।</p>

<p>পরে সিসিক প্রশাসক নগরের দাড়িয়াপাড়া এলাকায় মশক নিধন কার্যক্রম পরিদর্শন করেন। এ সময় কয়েকটি বাসার আশপাশে ময়লা-আবর্জনার স্তুপ দেখতে পেয়ে তিনি অসন্তোষ প্রকাশ করেন।<br />
&nbsp;</p>