<p>&ldquo;সরকারি খরচে বিরোধ শেষ, সবার আগে বাংলাদেশ&rdquo; এই প্রতিপাদ্যকে সামনে রেখে গোপালগঞ্জে পালিত হয়েছে জাতীয় আইনগত সহায়তা দিবস।</p>

<p>মঙ্গলবার (২৮ মার্চ ) সকালে জেলা ও দায়রা জজ আদালত প্রাঙ্গণে বেলুন উড়িয়ে দিবসটির উদ্বোধন করা হয়। পরে সেখান থেকে একটি বর্ণাঢ্য র&zwj;্যালি বের হয়ে শহরের প্রধান সড়ক প্রদক্ষিণ শেষে জেলা শিল্পকলা একাডেমিতে গিয়ে শেষ হয়।</p>

<p>পরে সেখানে দিবসটির তাৎপর্য তুলে ধরে আলোচনা সভা অনুষ্ঠিত হয়।&nbsp;</p>

<p>জেলা ও দায়রা জজ মোঃ সামসুল হকের সভাপতিত্বে সভায় প্রধান অতিথি হিসেবে উপস্থিত ছিলেন জেলা প্রশাসক মো. আরিফ উজ-জামান, বিশেষ অতিথি &nbsp;পুলিশ সুপার মো. হাবীবুল্লাহ, নারী ও শিশু নির্যাতন দমন ট্রাইব্যুনালের বিচারক মো. আরাফাত হোসেন, চিফ জুডিশিয়াল ম্যাজিস্ট্রেট মো. আশিকুজ্জামান, লিগ্যাল এইড অফিসার শফিকুল ইসলাম, পাবলিক প্রসিকিউটর অ্যাডভোকেট আবুল খায়ের এবং পিপি অ্যাডভোকেট তৌফিকুল ইসলাম তৌফিক ।</p>

<p>আলোচনা সভায় বক্তারা বলেন, অসচ্ছল ও সুবিধাবঞ্চিত মানুষকে বিনামূল্যে আইনগত সহায়তা প্রদানের মাধ্যমে ন্যায়বিচার নিশ্চিত করতে সরকার কাজ করে যাচ্ছে। এ বিষয়ে সাধারণ মানুষকে আরও সচেতন করার ওপর গুরুত্বারোপ করেন তারা।</p>

<p>অনুষ্ঠানে আইনজীবী, বিচারক, পুলিশ প্রশাসনের সদস্য, সাংবাদিক ও বিভিন্ন শ্রেণি-পেশার মানুষসহ বিশ্ববিদ্যালয়ের শিক্ষার্থীরা উপস্থিত ছিলেন।</p>

<p>দিবসটি উপলক্ষে জেলা লিগ্যাল এইড কমিটি এ কর্মসূচির আয়োজন করে।</p>