<p>লোহিত সাগর ও মধ্যপ্রাচ্যের সমুদ্রপথে জাহাজ চলাচল এবং নাবিকদের জীবন ঝুঁকির মুখে পড়ায় গভীর উদ্বেগ প্রকাশ করেছে বাংলাদেশ। আন্তর্জাতিক সামুদ্রিক সংস্থা (আইএমও)-র জরুরি অধিবেশনে বাংলাদেশ প্রতিনিধি দল বিশ্ব নৌ-বাণিজ্যের নিরাপত্তা নিশ্চিত করতে কার্যকর কূটনৈতিক পদক্ষেপের আহ্বান জানিয়েছে।</p>

<p>বৃহস্পতিবার (১৯ মার্চ) লন্ডনে অনুষ্ঠিত আইএমও কাউন্সিলের ৩৬তম বিশেষ অধিবেশনে বাংলাদেশে এ কথা জানায়।</p>

<p>মধ্যপ্রাচ্যের চলমান পরিস্থিতি ও বিশ্বজুড়ে এর নেতিবাচক প্রভাব নিয়ে আলোচনার জন্য আইএমও এই জরুরি সভার আয়োজন করে।</p>

<p>লন্ডনস্থ বাংলাদেশ হাইকমিশন এক সংবাদ বিজ্ঞপ্তিতে জানায়, অধিবেশনে বাংলাদেশ প্রতিনিধি দলের নেতৃত্ব দেন ডেপুটি হাইকমিশনার ড. নজরুল ইসলাম।</p>

<p>আলোচনায় ড. নজরুল ইসলাম বলেন, যুদ্ধকবলিত অঞ্চলে চলাচলকারী জাহাজে কর্মরত বাংলাদেশী নাবিকসহ বিশ্বের সকল সমুদ্রকর্মীদের নিরাপত্তা ও কল্যাণ নিয়ে বাংলাদেশ গভীরভাবে উদ্বিগ্ন। আন্তর্জাতিক আইন ও জাতিসংঘের সমুদ্র আইন বিষয়ক কনভেনশন (আনক্লজ) অনুযায়ী সব ধরনের নৌযানের অবাধ ও বৈধ চলাচলের প্রতি বাংলাদেশ তার সমর্থন পুনর্ব্যক্ত করে।</p>

<p>অধিবেশনে প্রতিনিধি দলটি সংশ্লিষ্ট সকল পক্ষকে গঠনমূলক সংলাপ ও কূটনৈতিক আলোচনার মাধ্যমে চলমান এই সংকট সমাধানের আহ্বান জানায়।</p>