<p>গাজীপুর জেলা পরিষদের প্রশাসক হিসেবে নিয়োগ পেয়েছেন বিএনপির সাবেক মন্ত্রী তানভীর আহমেদ সিদ্দিকীর ছেলে, ব্যারিস্টার চৌধুরী ইশরাক আহমদ সিদ্দিকী। তিনি বর্তমানে গাজীপুর জেলা বিএনপির সদস্যসচিব হিসেবে দায়িত্ব পালন করছেন।</p>

<p>মঙ্গলবার (৩১ মার্চ) স্থানীয় সরকার, পল্লী উন্নয়ন ও সমবায় মন্ত্রণালয়ের স্থানীয় সরকার বিভাগ থেকে এ সংক্রান্ত একটি প্রজ্ঞাপন জারি করা হয়। রাষ্ট্রপতির আদেশক্রমে উপসচিব খোন্দকার ফরহাদ আহমদের স্বাক্ষরিত ওই প্রজ্ঞাপনে বিষয়টি নিশ্চিত করা হয়েছে।</p>

<p>নিয়োগের পর এক প্রতিক্রিয়ায় ব্যারিস্টার চৌধুরী ইশরাক আহমদ সিদ্দিকী বলেন, &ldquo;গাজীপুর জেলা পরিষদের প্রশাসক হিসেবে দায়িত্ব প্রদান করায় আমি বিএনপির চেয়ারম্যান ও প্রধানমন্ত্রী তারেক রহমানের প্রতি কৃতজ্ঞতা প্রকাশ করছি। আমি সততা, স্বচ্ছতা ও জবাবদিহিতার মাধ্যমে জেলা পরিষদের কার্যক্রম পরিচালনা করতে চাই। গাজীপুরের সার্বিক উন্নয়ন, অবকাঠামো উন্নয়ন এবং জনসেবাকে আরও গতিশীল করতে সকলের সহযোগিতা কামনা করছি।&rdquo;</p>

<p>প্রজ্ঞাপনে বলা হয়েছে, নিয়োগপ্রাপ্ত প্রশাসকগণ পরবর্তী নির্দেশনা না দেওয়া পর্যন্ত সংশ্লিষ্ট জেলা পরিষদের পূর্ণকালীন দায়িত্ব পালন করবেন।</p>