<p>পাবনার ঈশ্বরদীতে উপজেলা ছাত্রদলের প্রস্তাবিত কমিটির সদস্য সচিব ও উপজেলা জিয়া সাইবার ফোর্সের অন্যতম নেতা ইমরান হোসেন সোহাগকে গুলি ও কুপিয়ে হত্যার প্রতিবাদে আসামিদের দ্রুত গ্রেপ্তার ও আওয়ামী নেতাকর্মীদের বাড়ি থেকে পুলিশ পাহারা বন্ধের দাবিতে থানা ঘেরাও কর্মসূচি পালন করেছে ঈশ্বরদী উপজেলা ছাত্রদলের নেতাকর্মীরা।</p>

<p>শনিবার (৪ এপ্রিল) সকালে ঈশ্বরদী থানা ফটকে এ কর্মসূচি পালন করেন তারা।&nbsp;</p>

<p>আন্দোলনকারীরা থানা ফটক অবরোধ করে সোহাগের হত্যাকারীদের দ্রুত গ্রেপ্তারের দাবিতে স্লোগানে উত্তাল করে তোলেন থানা এলাকা। এ সময় থানার ফটক বন্ধ করে আন্দোলন করায় থানার স্বাভাবিক কার&zwnj;্যক্রম ব্যহত হয়।</p>

<p>পরে আগামী ২৪ ঘন্টার মধ্যে সোহাগের হত্যার সাথে জড়িত আসামিদের গ্রেপ্তার করে দৃষ্টান্তমূলক শাস্তির ব্যবস্থার আশ্বস্থ করার প্রেক্ষিতে আন্দোলন প্রত্যাহার করে থানা ফটক ছেড়ে দেয় আন্দোলনকারীরা।</p>

<p>এ সময় অন্যান্যের মধ্যে উপস্থিত ছিলেন ঈশ্বরদী পৌর ছাত্রদল নেতা মুস্তাফিজুর রহমান বিটু, ঈশ্বরদী কলেজ শাখা ছাত্রদলের প্রস্তাবিক কমিটির সভাপতি মাহমুদুল ইসলাম শাওন, ছাত্রদল নেতা রিশাদসহ ছাত্রদলের উপজেলা, পৌর, কলেজ ও ইউনিয়ন শাখার সদস্যরা।</p>

<p>উল্লেখ্য, গত ২ এপ্রিল (বৃহস্পতিবার) রাত সাড়ে ১০ ঘটিকায় পাবনার ঈশ্বরদীতে উপজেলা ছাত্রদল নেতা ইমরান হোসেন সোহাগ (২৮) কে গুলি ও কুপিয়ে হত্যা করেছে দুর্বৃত্তরা।</p>

<p>নিহত সোহাগ উপজেলার সাঁড়া গোপালপুর মহান্নবী পাড়া এলাকার ঈমান কসাইয়ের ছেলে এবং ঈশ্বরদী উপজেলা ছাত্রদলের প্রস্তাবিত কমিটির সভাপতি ছিলেন।</p>

<p>ঘটনার দিন সন্ধ্যায় নেতাকর্মীদের সঙ্গে স্কুল পাড়া এলাকায় স্থানীয় রাজনৈতিক কার্যালয়ে বসেন সোহাগ। পরে রাত সাড়ে ১০ ঘটিকার দিকে মোটরসাইকেলযোগে মুখ বাধা অবস্থায় ৮/ ১০ জন স্কুল পাড়া এলাকায় আসেন এবং স্থানীয় দোকান পাট বন্ধ করতে বলেন। এ সময় সোহাগ কার্যালয় ছেড়ে বাড়ির উদ্দেশে রওনা দিলে দুর্বৃত্তরা তাকে লক্ষ করে ধাওয়া দেয়।&nbsp; ধানের ক্ষেত দিয়ে দৌঁড়ে পালানোর সময় সোহাগ পরে গেলে দুর্বৃত্তরা তার মাথায় অস্ত্র ঠেকিয়ে প্রথমে গুলি ও পরে কুপিয়ে তার মৃত্যু নিশ্চিত করে দ্রুত পালিয়ে যায়।</p>