<p>নাটোরে যাত্রীবাহী বাসে অভিযান চালিয়ে ৭ কেজি গাঁজাসহ দুই মাদক কারবারিকে আটক করেছে জেলা মাদকদ্রব্য নিয়ন্ত্রণ অধিদপ্তর।&nbsp;</p>

<p>শুক্রবার (৩ এপ্রিল) দুপুরে শহরের একটি হোটেলের সামনে কুড়িগ্রাম থেকে ফরিদপুরগামী একটি বাসে তল্লাশি চালিয়ে তাদের আটক করা হয়।</p>

<p>আটককৃতরা হলেন&mdash;মোহাম্মদ লিটন আলী ও শরিফুল ইসলাম। এ সময় তাদের ব্যাগ তল্লাশি করে প্রায় ৭ কেজি গাঁজা জব্দ করা হয়।</p>

<p>জেলা মাদকদ্রব্য নিয়ন্ত্রণ অধিদপ্তর সূত্রে জানা যায়, গোপন সংবাদের ভিত্তিতে ওই বাসে অভিযান চালানো হয়। পরে সন্দেহভাজন দুই যাত্রীর ব্যাগ তল্লাশি করে বিপুল পরিমাণ গাঁজা জব্দ এবং তাদের আটক করা হয়।</p>

<p>জেলা মাদকদ্রব্য নিয়ন্ত্রণ অধিদপ্তরের পরিদর্শক খন্দকার নাজিমউদ্দিন বলেন, &ldquo;গোপন তথ্যের ভিত্তিতে আমরা অভিযান পরিচালনা করি। বাসে তল্লাশির এক পর্যায়ে দুজনের কাছ থেকে ৭ কেজি গাঁজা উদ্ধার করা হয়। তারা দীর্ঘদিন ধরে মাদক পরিবহনের সঙ্গে জড়িত বলে প্রাথমিকভাবে ধারণা করা হচ্ছে।&rdquo;</p>

<p>তিনি আরো জানান, &ldquo;আটককৃতদের বিরুদ্ধে মাদকদ্রব্য নিয়ন্ত্রণ আইনে মামলা প্রক্রিয়াধীন রয়েছে এবং তাদের আদালতে সোপর্দ করা হবে।&rdquo;</p>

<p>অভিযানের সময় জেলা মাদকদ্রব্য নিয়ন্ত্রণ অধিদপ্তরের উপ-পরিচালক রীফা রাওনাক নীতুসহ অন্যান্য কর্মকর্তারা উপস্থিত ছিলেন।</p>

<p>উপ-পরিচালক রীফা রাওনাক নীতু বলেন, &ldquo;মাদক নির্মূলে আমাদের অভিযান নিয়মিতভাবে পরিচালিত হচ্ছে। নাটোর জেলাকে মাদকমুক্ত করতে আমরা জিরো টলারেন্স নীতিতে কাজ করছি।&rdquo;</p>

<p>তিনি আরো বলেন, &ldquo;মাদক কারবারিদের কোনো ছাড় দেওয়া হবে না। গোয়েন্দা নজরদারি বাড়ানো হয়েছে এবং এ ধরনের অভিযান ভবিষ্যতেও অব্যাহত থাকবে।&rdquo;</p>

<p>এ ঘটনায় আটক দুইজনের বিরুদ্ধে আইনগত ব্যবস্থা গ্রহণের প্রক্রিয়া চলছে বলে জানিয়েছে সংশ্লিষ্ট কর্তৃপক্ষ।</p>