<p>এবারের ঈদে নৌপথে যাত্রীদের যাতায়াতে স্মরণকালের সবচেয়ে কম দুর্ভোগ হয়েছে বলে মন্তব্য করেছেন নৌ পরিবহন প্রতিমন্ত্রী রাজিব আহসান। তিনি বলেন, সরকার নির্ধারিত ভাড়ার চেয়েও কম ভাড়া নেওয়ার জন্য লঞ্চ মালিকদের অনুরোধ করা হয়েছিল এবং বাস্তবে তার চেয়েও কম ভাড়া নেওয়া হচ্ছে।</p>

<p>সোমবার (২৩ মার্চ) রাত ৮টার দিকে বরিশাল নদীবন্দর পরিদর্শন করে ঈদ শেষে কর্মস্থলে ফেরা যাত্রীদের খোঁজখবর নেওয়ার সময় সাংবাদিকদের এসব কথা বলেন তিনি।</p>

<p>নৌ প্রতিমন্ত্রী বলেন, লঞ্চ মালিকদের বলেছিলাম সরকার নির্ধারিত ভাড়ার চেয়ে ১০ শতাংশ কম নিতে। আজকে লঞ্চগুলো ঘুরে দেখেছি, ১০ শতাংশের পর আরও ৩ শতাংশ কমিয়ে ভাড়া নেওয়া হচ্ছে। এতে যাত্রীরা স্বস্তিতে বাড়ি ফিরতে পারছেন এবং কর্মস্থলে যেতে পারছেন।</p>

<p>তিনি আরও বলেন, ঘাট এলাকায় অনাকাঙ্ক্ষিত লোকজনের উপস্থিতি এবার কম ছিল। পন্টুন এলাকা হকারমুক্ত করার চেষ্টা করা হচ্ছে এবং নৌকা থেকে লঞ্চে ওঠার প্রবণতাও নিরুৎসাহিত করা হচ্ছে।</p>

<p>প্রতিমন্ত্রী জানান, পন্টুনে যাত্রীদের টানাহেঁচড়া বন্ধে প্রশাসন কাজ করছে। এছাড়া লঞ্চের সামনে যাত্রী ডাকা বন্ধ করা হচ্ছে। কেউ যদি লঞ্চের সামনে যাত্রী ডাকেন, তাহলে সেই লঞ্চের বিরুদ্ধে ব্যবস্থা নেওয়া হবে বলেও তিনি সতর্ক করেন।</p>

<p>তিনি বলেন, একটি অনাকাঙ্ক্ষিত মর্মান্তিক দুর্ঘটনা ছাড়া নৌপথে অত্যন্ত স্বাচ্ছন্দ্যে মানুষ যাতায়াত করতে পারছে। আমাদের এখনকার কাজ ২৮ তারিখ পর্যন্ত নিরবচ্ছিন্ন ব্যবস্থাপনার মাধ্যমে কর্মস্থলমুখী মানুষদের নিরাপদে গন্তব্যে পৌঁছে দেওয়া।</p>

<p>এ সময় নৌপরিবহন মন্ত্রণালয় ও সংশ্লিষ্ট দপ্তরের কর্মকর্তারা উপস্থিত ছিলেন। ঈদ শেষে ঘরমুখো মানুষের চাপ সামাল দিতে বরিশাল নদীবন্দরে বাড়তি নজরদারি ও ব্যবস্থাপনা জোরদার করা হয়েছে বলেও সংশ্লিষ্ট সূত্র জানিয়েছে।<br />
&nbsp;</p>