<p>কক্সবাজারের মহেশখালীর সোনাদিয়া চরে দুষ্কৃতিকারীদের হামলার শিকার হওয়া নিউজিল্যান্ডের একদল পর্যটককে তাৎক্ষণিক অভিযানে উদ্ধার করেছে বাংলাদেশ কোস্ট গার্ড। লুট হওয়া অধিকাংশ মালামালও উদ্ধার করে&nbsp;ফেরত দেওয়া হয়েছে।</p>

<p>বৃহস্পতিবার (৯ এপ্রিল) সন্ধ্যায় কোস্ট গার্ডের মিডিয়া কর্মকর্তা লেফটেন্যান্ট কমান্ডার সাব্বির আলম সুজন এ তথ্য জানান।</p>

<p>তিনি বলেন, নিউজিল্যান্ডের নাগরিক জন এডওয়ার্ড পাডনি পরিবারসহ বিশ্বভ্রমণের অংশ হিসেবে বাংলাদেশে এসে একটি কাঠের বোটে সমুদ্রপথে ভ্রমণে বের হন।</p>

<p>কোস্ট গার্ডের নিরাপত্তা সতর্কতা উপেক্ষা করে তারা সোনাদিয়া চরে অবস্থান করছিলেন। এ সময় গত ৮ এপ্রিল রাতে একদল দুষ্কৃতিকারী তাদের ওপর হামলা চালায়।</p>

<p>খবর পেয়ে কোস্ট গার্ডের একাধিক দল দ্রুত ঘটনাস্থলে পৌঁছে পর্যটকদের জীবিত উদ্ধার করে। এ সময় আশপাশে তল্লাশি চালিয়ে লুট হওয়া অধিকাংশ মালামালও উদ্ধার করা হয়। তবে কোস্ট গার্ডের উপস্থিতি টের পেয়ে দুষ্কৃতিকারীরা পালিয়ে যায়।</p>

<p>উদ্ধার হওয়া পর্যটকদের নিরাপদ হেফাজতে রাখা হয়েছে। জড়িতদের গ্রেপ্তার ও বাকি মালামাল উদ্ধারে অভিযান চলছে।</p>