<p>মার্কিন যুক্তরাষ্ট্র ভেনেজুয়েলার প্রেসিডেন্ট নিকোলাস মাদুরোকে আটক করে দেশ থেকে তুলে নেওয়ার পর ভেনেজুয়েলার সুপ্রিম কোর্ট গতকাল শনিবার রাতে দেশটির ভাইস প্রেসিডেন্ট ডেলসি রদ্রিগেজকে দেশের অন্তর্বর্তীকালীন প্রেসিডেন্টের দায়িত গ্রহণের নির্দেশ দিয়েছে। খবর বার্তা সংস্থা এএফপি&rsquo;র।</p>

<p>হাইকোর্ট রায়ে বলেছে, দেশটির ভাইস প্রেসিডেন্ট রদ্রিগেজ &lsquo;প্রশাসনিক কাজকর্মের ধারাবাহিকতা বজায় রাখা এবং দেশের সার্বিক নিরাপত্তা নিশ্চিত করতে সমস্ত দায়িত্ব, কর্তব্য এবং ক্ষমতা ভারপ্রাপ্ত হিসাবে গ্রহণ এবং প্রয়োগ করবেন।&rsquo;</p>

<p>এর আগেই ভেনেজুয়েলার হাইকোর্ট জানিয়েছিল, প্রশাসনিক ধারাবাহিকতা বজায় রাখতে এবং দেশের প্রতিরক্ষা নিশ্চিত করতে ডেলসি রদ্রিগেজের কাছে দায়িত্ব হস্তান্তর করা জরুরি।&nbsp;</p>

<p>বাংলাদেশে সময় রোববার সকালে বিবিসির একটি প্রতিবেদনে এ তথ্য জানানো হয়েছে।&nbsp;</p>

<p>আদালত আরও বলেছে যে দেশের ধারাবাহিকতা, সরকারের কার্যকারিতা এবং রাষ্ট্রপতির সার্বভৌমত্ব রক্ষার জন্য কোন আইনি কাঠামো প্রয়োগ করা হবে তা নির্ধারণের জন্য এটি আরও আলোচনা প্রয়োজন।&nbsp;</p>

<p>এর আগে হামলা চালিয়ে প্রেসিডেন্টকে তুলে নিয়ে যাওয়ার পর যুক্তরাষ্ট্রের প্রেসিডেন্ট ডোনাল্ড ট্রাম্প বলেছিলেন, ভেনেজুয়েলার শাসনভার গ্রহণে একটি অন্তর্বর্তীকালীন দলের সঙ্গে কাজ করবে তার প্রশাসন। দেশটিতে &lsquo;নিরাপদ, সঠিক এবং ন্যায়সঙ্গত&rsquo; ক্ষমতা হস্তান্তর নিশ্চিত না হওয়া পর্যন্ত এই দলই দায়িত্ব পালন করবে।</p>

<p>ভেনেজুয়েলার ভেতরে কারা এই অন্তর্বর্তী দলের অংশ হবেন&mdash; সাংবাদিকদের এমন প্রশ্নের জবাবে ট্রাম্প বলেছিলেন, ভেনেজুয়েলার ভাইস প্রেসিডেন্ট ডেলসি রদ্রিগেজের সঙ্গে মার্কিন পররাষ্ট্রমন্ত্রী মার্কো রুবিও নিয়মিত যোগাযোগ রাখছেন। ট্রাম্পের দাবি, রদ্রিগেজ এখন &lsquo;আমেরিকা যা চাইবে&rsquo; তাই করতে ইচ্ছা প্রকাশ করেছেন।</p>

<p>ডেলসি রদ্রিগেজ সদ্য ক্ষমতাচ্যুত নিকোলাস মাদুরোর দীর্ঘদিনের ঘনিষ্ঠ সহযোগী এবং তার সরকারের ভাইস প্রেসিডেন্ট ছিলেন। তার ভাই জর্জ রদ্রিগেজ দেশটির জাতীয় পরিষদের নেতৃত্ব দিচ্ছেন। রদ্রিগেজ ভাই-বোন দীর্ঘদিন ধরেই মাদুরো সরকারের অন্যতম শক্তিশালী স্তম্ভ হিসেবে পরিচিত ছিলেন।</p>

<p>তবে, ভেনেজুয়েলায় মার্কিন সামরিক অভিযানের পর উদ্ভূত পরিস্থিতিতে নিজের অস্তিত্ব রক্ষায় তিনি ট্রাম্প প্রশাসনের সঙ্গে সহযোগিতা করতে সম্মত হয়েছেন বলে ধারণা করা হচ্ছে।</p>

<p>ভেনেজুয়েলায় মার্কিন হামলার পর ডেলসি রদ্রিগেজই প্রথম উচ্চপদস্থ কর্মকর্তা যিনি প্রকাশ্যে কথা বলেন। এক বিবৃতিতে তিনি নিকোলাস মাদুরো এবং তার স্ত্রীর জীবনের নিরাপত্তা ও বর্তমান অবস্থার প্রমাণ সরবরাহের জন্য যুক্তরাষ্ট্রের প্রতি আহ্বান জানান।</p>