<p>ঝালকাঠির রাজাপুরে &ldquo;দুর্যোগ প্রস্তুতিতে লড়ব, তারুণ্যের বাংলাদেশ গড়ব&rdquo;&mdash;এই প্রতিপাদ্যকে সামনে রেখে জাতীয় দুর্যোগ প্রস্তুতি দিবস-২০২৬ পালিত হয়েছে। মঙ্গলবার (১০ মার্চ) সকাল ১০টা ৩০ মিনিটে উপজেলা প্রশাসন ও উপজেলা দুর্যোগ ব্যবস্থাপনা বিভাগের আয়োজনে দিবসটি উপলক্ষে র&zwj;্যালি, আলোচনা সভা ও দুর্যোগ মোকাবিলা মহড়া অনুষ্ঠিত হয়।</p>

<p>দিবসটি উপলক্ষে উপজেলা পরিষদ চত্বর থেকে একটি বর্ণাঢ্য র&zwj;্যালি বের করা হয়। র&zwj;্যালিটি উপজেলার বিভিন্ন সড়ক প্রদক্ষিণ করে একই স্থানে এসে শেষ হয়। এতে উপজেলা প্রশাসনের কর্মকর্তা, বিভিন্ন দপ্তরের কর্মচারী, ফায়ার সার্ভিসের সদস্য, স্বেচ্ছাসেবক, শিক্ষার্থীসহ বিভিন্ন শ্রেণি-পেশার মানুষ অংশ নেন। র&zwj;্যালি শেষে উপজেলা পরিষদ মিলনায়তনে আলোচনা সভা অনুষ্ঠিত হয়। সভায় বক্তারা বলেন, প্রাকৃতিক দুর্যোগপ্রবণ দেশে দুর্যোগ মোকাবিলায় আগাম প্রস্তুতি অত্যন্ত জরুরি। বিশেষ করে তরুণ সমাজকে দুর্যোগ ব্যবস্থাপনায় সম্পৃক্ত করতে পারলে ক্ষয়ক্ষতি অনেকাংশে কমিয়ে আনা সম্ভব।</p>

<p>আলোচনা সভা শেষে দুর্যোগকালীন উদ্ধার কার্যক্রমের উপর একটি বাস্তবমুখী মহড়া প্রদর্শন করা হয়। এতে ফায়ার সার্ভিস, সিভিল ডিফেন্স এবং স্বেচ্ছাসেবীরা অংশ নিয়ে উদ্ধার ও প্রাথমিক চিকিৎসা প্রদানের বিভিন্ন কৌশল প্রদর্শন করেন।</p>

<p>উপজেলা প্রশাসন জানায়, দুর্যোগ সম্পর্কে জনসচেতনতা বৃদ্ধি এবং প্রস্তুতি জোরদার করতেই দিবসটি উপলক্ষে এসব কর্মসূচির আয়োজন করা হয়েছে।</p>