<p>অর্থমন্ত্রী আমির খসরু মাহমুদ চৌধুরী বলেন, বর্তমান সরকার ঋণনির্ভর অর্থনীতি থেকে বেরিয়ে এসে বিনিয়োগনির্ভর অর্থনীতিতে যেতে চায়।</p>

<p>বুধবার (১ এপ্রিল) জাতীয় রাজস্ব বোর্ডের (এনবিআর) এক বৈঠক শেষে গণমাধ্যমকর্মীদের তিনি এসব কথা জানান।</p>

<p>আগামী বাজেট সামনে রেখে দিকনির্দেশনা দিতে প্রথমবারের মতো এনবিআরে আসেন অর্থমন্ত্রী আমির খসরু মাহমুদ চৌধুরী। বৈঠক শেষে তিনি বলেন, &lsquo;সরকারের বাজেট হবে দেশি-বিদেশি বিনিয়োগ ও কর্মসংস্থান বাড়ানোর লক্ষ্য নিয়ে। দেশের অর্থনীতি আগে থেকেই চাপে রয়েছে। সরকারের নির্বাচনি প্রতিশ্রুতি বাস্তবায়নে বাধ্যবাধকতাও রয়েছে। নতুন করে যুক্ত হয়েছে মধ্যপ্রাচ্যের যুদ্ধ। সব মিলিয়ে বাজেট প্রণয়নে চাপ বাড়ছে সরকারের ওপর।&rsquo;</p>

<p>আমীর খসরু মাহমুদ চৌধুরী বলেন, &lsquo;অর্থনীতিটাকে যদি আমরা টেনে তুলতে না পারি, দিনের শেষে ট্যাক্স&ndash;জিডিপি বাড়ানো তো এখানে খুব কঠিন। আমরা ঋণনির্ভর অর্থনীতি থেকে বিনিয়োগনির্ভর অর্থনীতির কথা বলছি। আমরা টাকা ছাপাতে চাচ্ছি না। এটা করতে গেলে তো বিনিয়োগ যাতে আকৃষ্ট হয় দেশি-বিদেশি, সেটা করতে হবে।&rsquo;</p>

<p>তিনি বলেন, &lsquo;মধ্যপ্রাচ্যে যে যুদ্ধ হচ্ছে এটা একটা বড় সমস্যা। আমাদের বড় একটা অংশ এখানে খরচ হচ্ছে, জ্বালানি কিনতে হচ্ছে। সুতরাং এটা থ্রি-ওয়ে চ্যালেঞ্জ।&rsquo;</p>

<p>অর্থমন্ত্রী বলেন, &lsquo;এখানে ছোট ব্যবসায়ীদের বিষয় আছে, এখানে বিনিয়োগের বিষয় আছে, সবচেয়ে বড় কথা কর্মসংস্থানের বিষয় আছে। সবকিছু মিলিয়ে আমরা এমন একটা বাজেট করতে চাই, যেখানে এই বিষয়গুলোকে আমরা অ্যাড্রেস করতে পারি।&rsquo;</p>