<p>ফরিদপুরের চরভদ্রাসনে পুলিশের ওপর হামলা চালিয়ে হাতকড়াসহ পালিয়ে যাওয়া চর হরিরামপুর ইউনিয়ন আওয়ামী লীগের সভাপতি কবির খানকে অবশেষে গ্রেপ্তার করেছে পুলিশ।</p>

<p>বুধবার (২২ এপ্রিল) দুপুরে ঢাকা জেলার দোহার উপজেলার মাহমুদপুর ইউনিয়নের হরিচন্ডি গ্রাম থেকে অভিযান চালিয়ে তাকে আটক করা হয়। ঘটনার প্রায় ৩০ ঘণ্টা পর তাকে গ্রেপ্তারে সক্ষম হয় আইনশৃঙ্খলা বাহিনী।</p>

<p>পুলিশ সূত্রে জানা গেছে, এর আগে মঙ্গলবার (২১ এপ্রিল) সকালে চরভদ্রাসনের চর সালেপুর মুন্সিরচর বাজার এলাকা থেকে কবির খানকে গ্রেপ্তার করা হয়েছিল। তবে গ্রেপ্তারের পরপরই তার স্বজন ও অনুসারীরা পুলিশের ওপর হামলা চালিয়ে তাকে ছিনিয়ে নিয়ে যায়। এ ঘটনায় চার পুলিশ সদস্য আহত হন এবং আসামি হাতকড়াসহ পালিয়ে যান, যা এলাকায় ব্যাপক চাঞ্চল্যের সৃষ্টি করে।</p>

<p>কবির খান চরভদ্রাসন উপজেলার চর হরিরামপুর ইউনিয়ন আওয়ামী লীগের সভাপতি হিসেবে দায়িত্ব পালন করলেও সংগঠনটির কার্যক্রম বর্তমানে নিষিদ্ধ রয়েছে। স্থানীয়দের কাছে তিনি &lsquo;ভূমিদস্যু&rsquo; হিসেবে পরিচিত। তার বিরুদ্ধে আগে থেকেই সন্ত্রাসবিরোধী আইনে দুটি মামলা চলমান রয়েছে। এছাড়া পুলিশের ওপর হামলা ও সরকারি কাজে বাধা প্রদানের অভিযোগে নতুন করে আরও একটি মামলা দায়ের করা হয়েছে।</p>

<p>চরভদ্রাসন থানার উপপরিদর্শক এনামুল হক খানের নেতৃত্বে একটি দল ঢাকার দোহার থানা পুলিশের সহায়তায় অভিযান চালিয়ে তাকে গ্রেপ্তার করে।</p>

<p>মামলার তদন্তকারী কর্মকর্তা এনামুল হক খান বলেন, পূর্বের মামলাগুলোর পাশাপাশি সাম্প্রতিক ঘটনায় দায়ের হওয়া মামলাতেও তাকে গ্রেপ্তার দেখানো হয়েছে।</p>

<p>চরভদ্রাসন থানার উপপরিদর্শক মো. রফিকুজ্জামান জানান, পুলিশের ওপর হামলা ও আসামি ছিনিয়ে নেওয়ার ঘটনায় তিনি বাদী হয়ে নতুন মামলা দায়ের করেছেন। গ্রেপ্তারের পর কবির খানকে থানায় রাখা হয়েছে এবং পরদিন সকালে আদালতে সোপর্দ করার প্রক্রিয়া চলছে।</p>