<p>বরিশাল নগরীতে ট্রাকচাপায় মোটরসাইকেল আরোহী দুই যুবক নিহত হয়েছেন।</p>

<p>শুক্রবার রাত পৌনে ১২টায় বরিশাল নগরীর রূপাতলী এলাকার উকিল বাড়ি সড়কের সামনে ঝালকাঠি-বরিশাল মহাসড়কে এ ঘটনা ঘটে।&nbsp;</p>

<p>নিহতরা হলেন- বরিশাল নগরীর রুপাতলী এলাকার বাসিন্দা জুয়েল (২৮) ও রুইয়ার পোল এলাকার বাসিন্দা রাসেল (২৫)। তারা রুপাতলী এসিআই অ্যানিমল হেলথ স্টোরের হেলপার পদে কর্মরত ছিলেন।</p>

<p>নিহতদের সহকর্মী ও প্রত্যক্ষদর্শী জিহাদ বলেন, রাতে অফিস শেষ করে জুয়েল ও রাসেল নাস্তা করতে মোটরসাইকেলে করে রুপাতলী বাস টার্মিনালের দিকে রওয়ানা দেন। এসময় ঝালকাঠিগামী মালবোঝাই ট্রাক বেপরোয়া গতিতে এসে মোটরসাইকেলটিকে চাপা দেয়। এতে রাসেল ও জুয়েল গুরুতর আহত হলে স্থানীয়রা তাদের উদ্ধার করে বরিশাল শের-ই-বাংলা মেডিকেল কলেজ হাসপাতালে নেয়। সেখানে চিকিৎসকরা তাদের মৃত ঘোষণা করেন।</p>

<p>কোতোয়ালি মডেল থানার ওসি আল মামুন উল ইসলাম দুই যুবক নিহতের বিষয়টি নিশ্চিত করেছেন।</p>

<p>তিনি বলেন, খবর পেয়ে পুলিশ ঘটনাস্থল পরিদর্শন করেছে। লাশ হাসপাতালের মর্গে রাখা হয়েছে।</p>

<p>এদিকে এ ঘটনার পরপরই ট্রাক রেখে চালক ও হেলপার পালিয়েছে বলে কাউকে আটক করা সম্ভব হয়নি।</p>