<p>ফরিদপুরের ভাঙ্গায় কৃষি জমির মাটি (টপসয়েল) কেটে বানিজ্যিক উদ্দেশ্যে বিক্রি ও পরিবেশের ভারসাম্য নষ্ট করার দায়ে দুই মাটি ব্যবসায়ীকে দেড় লক্ষ টাকা জরিমানা করেছেন ভ্রাম্যমাণ আদালত। ভবিষ্যতে মাটি কেটে বানিজ্যিক উদ্দেশ্যে বিক্রি করবে না শর্তে তারা মুচলেকাও দিয়েছেন।</p>

<p>সোমবার (২৩ ফেব্রুয়ারি) ভাঙ্গা উপজেলা মানিকদাহ ইউনিয়নের জাহানপুর ও কাউলিবেড়া ইউনিয়নের পরানপুর গ্রামের সহকারী কমিশনার (ভূমি) ও এক্সিকিউটিভ ম্যাজিস্ট্রেট মো. সাদরুল আলম সিয়ামের পরিচালিত ভ্রাম্যমাণ আদালতে এই জরিমানা করা হয়। দণ্ডপ্রাপ্ত ব্যক্তিরা হলেন ভাঙ্গা উপজেলার নুরুল্লাগঞ্জ ইউনিয়নের ধর্মদী গ্রামের খালেক মৃধার ছেলে রেজাউল মৃধা (৪০) কে ১ লক্ষ টাকা ও নাসিরাবাদ ইউনিয়নের আব্দুল্লাহবাদ গ্রামের হাকি ফকিরের ছেলে রিয়াজুল ফকির (৪০) কে ৫০ হাজার টাকা জরিমানা করা হয়।</p>

<p>ভ্রাম্যমাণ আদালত সূত্রে জানা যায়, ভাঙ্গা উপজেলাধীন মানিকদাহ ইউনিয়নের জাহানপুর ও কাউলিবেড়া ইউনিয়নের পরানপুর গ্রামে কৃষি জমির উপরিভাগ ভেকু মেশিনের মাধ্যমে অবৈধভাবে কর্তন করায় এবং বাণিজ্যিকভাবে উক্ত মাটি বিক্রি করায় তাৎক্ষণিকভাবে মোবাইল কোর্ট পরিচালনা করে রেজাউল মৃধা (৪০) ও রিয়াজুল ফকির (৪০) নামক দুইজনকে অবৈধভাবে কৃষি জমির মাটি কাটা এবং বাণিজ্যিক ভিত্তিতে বিক্রির অপরাধে হাতেনাতে আটক করা হয়। অভিযুক্ত দুজনের অপরাধ প্রমাণিত হওয়ায় এবং দোষ স্বীকার করায় তাদের &quot;বালুমহাল ও মাটি ব্যবস্থাপনা আইন ২০১০&quot; অনুযায়ী দেড় লক্ষ টাকা অর্থদণ্ড প্রদান করা হয় এবং তাৎক্ষণিকভাবে জরিমানার অর্থ আদায় করা হয়।</p>

<p>ভাঙ্গা উপজেলা সহকারী কমিশনার (ভূমি) মোঃ সাদরুল আলম সিয়াম বলেন, অভিযানের মাধ্যমে এলাকায় অবৈধভাবে মাটির উপরিভাগ বা টপসয়েল কর্তন কার্যক্রম বন্ধ করা হয় এবং ভবিষ্যতে এ ধরনের অপরাধ না করার জন্য সংশ্লিষ্ট সবাইকে সতর্ক করা হয় এবং মুচলেকা গ্রহণ করা হয় ও জরিমানার অর্থ তাৎক্ষণিক আদায় করা হয়। জনস্বার্থে এ ধরনের অভিযান অব্যাহত থাকবে।</p>

<p>&nbsp;</p>