<p>তিনদিন পর ধূসর যবনিকা সরিয়ে উত্তর জনপদে অবশেষে দেখা দিল &lsquo;সূর্যি মামা&rsquo;। গত ৭২ ঘণ্টা ধরে কুয়াশার চাদরে ঢাকা ছিল ঠাকুরগাঁও।&nbsp; হাড়কাঁপানো শৈত্যপ্রবাহ আর হিমেল হাওয়ায় কার্যত স্থবির হয়ে পড়েছিল জনজীবন।&nbsp;</p>

<p>বুধবার (৭ জানুয়ারি) সকালে কুয়াশার চাদর সরিয়ে ঝলমলে রোদে ভাসল সীমান্তঘেঁষা এই জেলা।&nbsp;</p>

<p>বুধবার সকালে যখন স্থানীয় কৃষি সম্প্রসারণ অধিদপ্তর তাপমাত্রার পারদ মাপছে, তখন কাঁটা থমকে ছিল ১২ ডিগ্রি সেলসিয়াসে।&nbsp; বেলা বাড়ার সঙ্গে সঙ্গে সূর্যের তেজ বাড়তেই ১১টা নাগাদ তা পৌঁছায় ১৬ ডিগ্রিতে।&nbsp; উত্তরের এই জনপদে রোদ ওঠা মানে শুধু তাপমাত্রার বৃদ্ধি নয়, এ যেন এক পশলা স্বস্তি।</p>

<p>অটোচালক নজরুল বলেন, সূর্যের মুখ দেখে প্রাণটা বাঁচল।&nbsp; আমাদের মতো খেটে খাওয়া মানুষের কাছে এই বৈরী আবহাওয়া অভিশাপের মতো।&nbsp;&nbsp;</p>

<p>শুধু নজরুল নন, রোদের দেখা মিলতেই প্রাণচাঞ্চল্য ফিরেছে আদালত চত্বর থেকে শুরু করে স্কুল-কলেজের বারান্দায়।&nbsp;</p>

<p>তবে প্রকৃতির এই খামখেয়ালি রূপ চাষিদের কপালে চিন্তার ভাঁজ ফেলেছে।&nbsp; সদর উপজেলার উত্তর হরিহরপুর গ্রামের কৃষক ইদ্রিস আলী জানালেন তার উদ্বেগের কথা।&nbsp; ঘন কুয়াশা আর কনকনে ঠান্ডায় আলুর খেতে &lsquo;মড়ক&rsquo; ধরার উপক্রম হয়েছে।&nbsp;</p>

<p>কৃষি সম্প্রসারণ অধিদপ্তরের উপ-পরিচালক মাজেদুল ইসলামও সেই আশঙ্কায় সিলমোহর দিলেন। তিনি জানান, ঘন কুয়াশা আলুর ক্ষতির কারণ হলেও, এই শীত গম চাষের জন্য আশীর্বাদ হয়ে দাঁড়িয়েছে।</p>

<p>শহরের টিনের চাল আর গাছের পাতায় যখন সকালের কাঁচা রোদ ঝিকিমিকি করে উঠল, তখন চারদিকে চেনা কোলাহল।&nbsp; বাড়ির আঙিনায় কিংবা পাড়ার মোড়ে শিশু-কিশোরদের হই-হুল্লোড় জানান দিলো রোদ শুধু উত্তাপ নয়, উৎসবের মেজাজও বয়ে এনেছে।&nbsp; যদিও হাত-পায়ের আঙুলে এখনও সেই কনকনে ঠান্ডার কামড় বহাল, তবুও ঝলমলে আকাশ দেখেই খুশি ঠাকুরগাঁওয়ের মানুষ। মেঘলা দিনের ধূসর বিষাদ কাটিয়ে রোদ যেন এক চিলতে নতুন আশার ইশতেহার লিখে দিয়ে গেল।</p>