<p>পিরোজপুরের নেছারাবাদ উপজেলায় সাবেক উপজেলা চেয়ারম্যান মরহুম শহিদুল্লাহ মিয়ার ক্রয়কৃত জমি দখলের অভিযোগ উঠেছে। অভিযোগ রয়েছে, আদালতের রায় উপেক্ষা করে একটি প্রভাবশালী মহল জোরপূর্বক জমি দখলের চেষ্টা চালিয়ে যাচ্ছে।</p>

<p>জানা গেছে, উপজেলার বলদিয়া ইউনিয়নের কাটাখালি মৌজায় প্রায় ১৩ একর ৫৯ শতাংশ জমি দীর্ঘদিন ধরে শহিদুল্লাহ মিয়ার পরিবার ভোগদখল করে আসছে। তবে গত ৫ আগস্টের পর থেকে স্থানীয় লালমিয়া-আনিস গং ওই জমি নিজেদের দাবি করে দখলের চেষ্টা শুরু করে।</p>

<p>অভিযোগ রয়েছে, গত রবিবার ভোররাতে আদালতের রায় অমান্য করে লালমিয়া গং সেখানে ঘর নির্মাণের চেষ্টা চালায়। বিষয়টি টের পেয়ে স্থানীয়রা জাতীয় জরুরি সেবা ৯৯৯-এ ফোন করলে পুলিশ ঘটনাস্থলে যাওয়ার আগেই অভিযুক্তরা পালিয়ে যায়।</p>

<p>স্থানীয় শাহনেওয়াজ জানান, তিনি দীর্ঘদিন ধরে ওই জমিতে চাষাবাদ করে আসছেন। হঠাৎ করেই লালমিয়া গং জমি দখলের চেষ্টা শুরু করেছে। তার দাবি, শুধু এই জমিই নয়, আশপাশের আরও বেশ কিছু জমিও একইভাবে দখল করা হয়েছে।</p>

<p>অপর ভুক্তভোগী রেনু বেগম অভিযোগ করে বলেন, লালমিয়া ও জাকির দীর্ঘ ৩২ বছর ধরে তার জমি নিয়ে বিরোধ সৃষ্টি করে আসছে এবং কোনো সালিশও মানছে না।</p>

<p>এদিকে, শহিদুল্লাহ মিয়ার ছেলে সাইফুল ইসলাম বলেন, তার বাবা বৈধভাবে জমি ক্রয় করেছিলেন এবং দীর্ঘদিন ধরে তারা জমি ভোগদখলে রয়েছেন। কিন্তু লালমিয়া গং আদালতের ৪৪/৪৫ নম্বর রায় অমান্য করে জোরপূর্বক জমি দখলের চেষ্টা করছে। তিনি এ বিষয়ে প্রশাসনের হস্তক্ষেপ কামনা করেন।</p>

<p>তবে অভিযোগ অস্বীকার করে লালমিয়া বলেন, শহিদুল্লাহ চেয়ারম্যান জমি কিনেছেন&mdash;এটি সত্য, তবে সেটি অন্য দাগের জমি। তার দাবি, সংশ্লিষ্ট জমি দীর্ঘ ৪০ বছর ধরে তাদের দখলে রয়েছে। তিনি কাগজপত্র নিয়ে বসে বিষয়টি সমাধানের আহ্বান জানান।</p>

<p>এ ঘটনায় এলাকায় উত্তেজনা বিরাজ করছে এবং দ্রুত প্রশাসনিক হস্তক্ষেপ কামনা করছেন।</p>