<p>স্কাউটস আন্দোলনের প্রতিষ্ঠাতা রবার্ট স্টিফেনশন স্মিথ লর্ড ব্যাডেন পাওয়েল অব গিলওয়েল&ndash;এর ১৬৯তম জন্মবার্ষিকী উপলক্ষে পিরোজপুরের নেছারাবাদে আলোচনা সভা ও বর্ণাঢ্য র&zwj;্যালি অনুষ্ঠিত হয়েছে।</p>

<p>রবিবার (২২ ফেব্রুয়ারি) সকাল ১০টায় বাংলাদেশ স্কাউটস, নেছারাবাদ উপজেলা শাখার আয়োজনে উপজেলা স্কাউটস ভবনে এ কর্মসূচির আয়োজন করা হয়।</p>

<p>অনুষ্ঠানের শুরুতে স্কাউটস সদস্যরা স্কাউটস ভবন প্রাঙ্গণে সমবেত হন। পরে একটি বর্ণাঢ্য র&zwj;্যালি বের করা হয়, যা উপজেলার প্রধান প্রধান সড়ক প্রদক্ষিণ করে পুনরায় স্কাউটস ভবনে এসে শেষ হয়। র&zwj;্যালিতে বিভিন্ন শিক্ষা প্রতিষ্ঠানের স্কাউটস সদস্য, শিক্ষক ও স্কাউটাররা অংশগ্রহণ করেন। র&zwj;্যালিতে স্কাউটিংয়ের মূলমন্ত্র ও আদর্শ সম্বলিত ব্যানার ও ফেস্টুন প্রদর্শন করা হয়।</p>

<p>র&zwj;্যালি শেষে অনুষ্ঠিত আলোচনা সভায় বক্তারা বলেন, লর্ড ব্যাডেন পাওয়েল বিশ্বব্যাপী স্কাউটিং আন্দোলনের মাধ্যমে তরুণদের নৈতিকতা, নেতৃত্ব ও মানবিক গুণাবলি বিকাশে গুরুত্বপূর্ণ ভূমিকা রেখেছেন। তাঁর আদর্শ অনুসরণ করে তরুণ প্রজন্মকে দেশপ্রেম, শৃঙ্খলা ও সেবামূলক কাজে উদ্বুদ্ধ করতে হবে।</p>

<p>বক্তারা আরও বলেন, স্কাউটিং কার্যক্রম শিক্ষার্থীদের আত্মবিশ্বাস বৃদ্ধি, নেতৃত্বের গুণাবলি অর্জন এবং সমাজসেবামূলক কাজে অংশগ্রহণে উৎসাহিত করে। ভবিষ্যতে নেছারাবাদে স্কাউটিং কার্যক্রম আরও জোরদার করার আশাবাদ ব্যক্ত করেন তারা।</p>

<p>অনুষ্ঠানে উপজেলা স্কাউটসের নেতৃবৃন্দ, বিভিন্ন শিক্ষা প্রতিষ্ঠানের শিক্ষক, স্কাউটার এবং বিপুলসংখ্যক স্কাউট সদস্য উপস্থিত ছিলেন।</p>