<p>কিশোরগঞ্জ-৪ আসনের সংসদ সদস্য ফজলুর রহমান বলেন, &lsquo;&lsquo;চব্বিশের আগস্ট মাসে কোনো বিপ্লব হয়নি। আগস্ট হয়েছে গণঅভ্যুত্থান। সেই গণঅভ্যুত্থানকে যারা মুক্তিযুদ্ধের সঙ্গে তুলনা করতে চায়, তাদের আমি বলব, এ কথাটা বলা অন্যায়। কারণ হিমালয়ের সঙ্গে পিলার তুলনা করা যেমন, মুক্তিযুদ্ধের সঙ্গে ৫ আগস্টের তুলনা করা ঠিক তেমন।&rsquo;&rsquo;</p>

<p>মঙ্গলবার (২৮ এপ্রিল) ত্রয়োদশ জাতীয়&nbsp;সংসদের&nbsp;অধিবেশনে&nbsp;তিনি এসব কথা বলেন।</p>

<p>ফজলুর রহমান বলেন, &lsquo;&lsquo;এ বাংলায় শুধু বেলি-চামেলি আর জুঁই ফুল ফোটে না, রক্ত জবাও ফোটে। এ দেশে শুধু কোকিল ডাকে না, এদেশের জঙ্গলে রয়েল বেঙ্গল টাইগারও থাকে। যতদিন রয়েল বেঙ্গল টাইগার থাকবে, মুক্তিযোদ্ধা জিতবে, রাজাকার কোনোদিন এই দেশে জয়লাভ করতে পারবে না। আমি চ্যালেঞ্জ করে বললাম।&rsquo;&rsquo;</p>

<p>মুক্তিযুদ্ধকে চব্বিশের ৫ আগস্টের সঙ্গে তুলনা করা হয়েছে মন্তব্য করে তিনি বলেন, &lsquo;&lsquo;তাদের যারা শহীদ হয়েছে , তাদের প্রতি আমি শ্রদ্ধা নিবেদন করি। আগস্ট মাসকে আমি ছোট করে দেখি না। তবে চব্বিশের আগস্ট মাসে কোনো বিপ্লব হয়নি। আগস্ট হয়েছে গণঅভ্যুত্থান। সেই গণঅভ্যুত্থানকে যারা মুক্তিযুদ্ধের সঙ্গে তুলনা করতে চায়, তাদের আমি বলব, এ কথাটা বলা অন্যায়। কারণ হিমালয়ের সঙ্গে পিলার তুলনা করা যেমন, মুক্তিযুদ্ধের সঙ্গে ৫ আগস্টের তুলনা করা ঠিক তেমন।&rsquo;&rsquo;</p>

<p>ফজলুর রহমান বলেন, &lsquo;&lsquo;আমার বক্তব্যের পরে তারা বলবে আমরা কি মুক্তিযুদ্ধ করি নাই! বিরোধী দলে যারা বসে আছেন, অনেকেই আমাকে ফজা পাগলা বলে ডাকে, তারা নাকি সভ্য।&rsquo;&rsquo;</p>

<p>তিনি বলেন, &lsquo;&lsquo;বিরোধী দলের নেতা বলেছেন ওনি নাকি মুক্তিযোদ্ধা পরিবারের লোক, শহীদ পরিবারের লোক এবং উনি জামায়াতে ইসলামী করেন। এটা ডাবল অপরাধ।&rsquo;&rsquo;</p>

<p>৫ আগস্টের পরে কী হলো আপনারা জানেন জানিয়ে ফজলুর রহমান বলেন, &lsquo;&lsquo;ইউনূস সরকার ছিল। আমি শিল্পকলার সামনে থাকি। সেখানে একটা গান হতে পারেনি, নাটক হতে পারেনি, লালন গীতি হতে পারেনি। সবকিছু কালো শক্তি ধ্বংস করে দিয়েছিল।&rsquo;&rsquo;</p>

<p>আমাকে হত্যা করার জন্য মব হয়েছে জানিয়ে এই সংসদ সদস্য বলেন, &lsquo;&lsquo;সেদিনের জন্য আমি পুলিশকে ধন্যবাদ দেবো, মিলিটারিকে ধন্যবাদ দেবো। ১০ মিনিটের মধ্যে আমার বাড়ির সামনে তারা গিয়ে উপস্থিত হয়েছে আমাকে বাঁচানোর জন্য।&rsquo;&rsquo;</p>