<p>নারায়ণগঞ্জের রূপগঞ্জে তানজিমুল মাদারিসিল কওমি রূপগঞ্জ আঞ্চলিক কওমী শিক্ষা বোর্ডের অধীনে অনুষ্ঠিত হেফজুল কুরআন বিভাগের ১০ পাড়া গ্রুপ পরীক্ষায় সর্বোচ্চ মেধা অর্জন করেছেন উপজেলার তাহফিজুল কোরআন ওয়াস সুন্নাহ মাদ্রাসার শিক্ষার্থী মোহাম্মদ আবু সাঈদ। একই প্রতিষ্ঠানের আরেক শিক্ষার্থী মো. মোশারফ হোসেন মেধাতালিকায় তৃতীয় স্থান অর্জন করেছেন।</p>

<p>জানা গেছে, রূপগঞ্জ উপজেলার তারাবো পৌরসভার গন্ধর্বপুর টিআইসি মোড় এলাকায় অবস্থিত তাহফিজুল কোরআন ওয়াস সুন্নাহ মাদ্রাসা থেকে হেফজুল কুরআন বিভাগের এ পরীক্ষায় চারজন শিক্ষার্থী অংশগ্রহণ করেছেন। ফল প্রকাশে দেখা গেছে, চারজনই এ প্লাস অর্জন করেছেন। এর মধ্যে দুইজন শিক্ষার্থী গোল্ডেন এ প্লাস পেয়ে মেধাতালিকায় স্থান করে নিয়েছেন।</p>

<p>মাদ্রাসা সূত্রে জানা যায়, প্রতিষ্ঠার অল্প সময়ের মধ্যেই শিক্ষার্থীদের এমন সাফল্য এলাকায় ব্যাপক সাড়া ফেলেছে।</p>

<p>মাদ্রাসার অধ্যক্ষ মাওলানা রাশেদ হোসাইন বলেন, &ldquo;প্রতিষ্ঠান প্রতিষ্ঠার মাত্র দুই বছরের মধ্যেই শিক্ষার্থীদের এই সাফল্য আমাদের জন্য অত্যন্ত গর্বের। আমরা শিক্ষার্থীদের ওপর কোনো কিছু চাপাই না; বরং কোরআন ও সুন্নাহভিত্তিক শিক্ষার প্রতি তাদের আগ্রহ তৈরি করি। এতে তারা স্বতঃস্ফূর্তভাবে পড়াশোনায় মনোযোগী হয়।&rdquo;</p>

<p>তিনি আরও বলেন, &ldquo;চলতি পরীক্ষায় আমাদের চারজন শিক্ষার্থী এ প্লাস অর্জন করেছে, যার মধ্যে দুইজন গোল্ডেন এ প্লাস পেয়ে মেধাতালিকায় স্থান করে নিয়েছে। আশা করছি, আগামী বছরগুলোতে এই প্রতিষ্ঠান থেকে আরও অনেক কোরআনে হাফেজ তৈরি হয়ে দেশ ও জাতির কল্যাণে অবদান রাখবে।&rdquo;</p>

<p>মাদ্রাসার এই সাফল্যে শিক্ষক, অভিভাবক ও স্থানীয়দের মধ্যে আনন্দের পরিবেশ বিরাজ করছে। কোরআন শিক্ষার মানোন্নয়ন ও শিক্ষার্থীদের আরও ভালো ফলাফল অর্জনের লক্ষ্যে মাদ্রাসা কর্তৃপক্ষ নিরলসভাবে কাজ করে যাচ্ছে বলে জানা গেছে।</p>