<p>বর্তমান সংসদকে কেবল আইনসভার মধ্যে সীমাবদ্ধ না রেখে &lsquo;সংস্কার পরিষদ&rsquo; হিসেবে ঘোষণা করার দাবি জানিয়েছেন জাতীয় নাগরিক পার্টির (এনসিপি) আহ্বায়ক ও জাতীয় সংসদে বিরোধীদলীয় চিফ হুইপ নাহিদ ইসলাম।</p>

<p>রোববার (১ মার্চ) রাজধানীর কৃষিবিদ ইনস্টিটিউটে জাতীয় যুবশক্তি আয়োজিত ইফতার মাহফিলে তিনি এসব কথা বলেন।</p>

<p>নাহিদ ইসলাম বলেন, &ldquo;অবিলম্বে বর্তমান সংসদকে &lsquo;সংস্কার পরিষদ&rsquo; হিসেবে ঘোষণা করতে হবে এবং ফ্যাসিস্ট রাষ্ট্রপতির অভিশংসন নিশ্চিত করে তাকে গ্রেপ্তারের আওতায় আনতে হবে।&rdquo;</p>

<p>সংসদ সংস্কার প্রসঙ্গে এনসিপির আহ্বায়ক বলেন, &lsquo;বর্তমান সংসদ হচ্ছে জুলাই গণঅভ্যুত্থান ও অন্তর্বর্তী সরকারের ধারাবাহিকতা। জুলাই গণ-অভ্যুত্থানে ১৪০০ মানুষকে হত্যা করা হয়েছে, আহত হয়েছেন হাজারো ভাই-বোন। এই রক্তের ওপর দাঁড়িয়ে অন্য কোনো কথা হবে না।&rsquo;</p>

<p>তিনি আরও বলেন, &lsquo;আগে জুলাই হত্যাকাণ্ডের বিচার নিশ্চিত করতে হবে। বিশেষ করে, শরীফ ওসমান হাদি হত্যার বিচার আমরা আদায় করেই ছাড়ব, ইনশাআল্লাহ।&rsquo;</p>

<p>বিরোধী দলীয় চিফ হুইপ বলেন, &lsquo;এই সংসদেই অন্তর্বর্তী সরকারের সময় জারি করা সব অধ্যাদেশ অনুমোদন করতে হবে। সরকার ও বিরোধী দল, সবাই এ বিষয়ে একমত হবে বলে আমরা আশা করি।&rsquo;</p>