<p>ঝিনাইদহের শৈলকুপায় নসিমন ও কাভার্ডভ্যানের মুখোমুখি সংঘর্ষে মনোয়ার হোসেন (৪৫) নামে এক কাঁচামাল ব্যবসায়ী নিহত হয়েছেন। এ সময় আহত হয়েছেন আরও একজন। বৃহস্পতিবার (১৯ মার্চ) সকালে ঝিনাইদহ-কুষ্টিয়া মহাসড়কের উপজেলার চাঁদপুর এলাকার ড্রাগন বাগানের সামনে এ দুর্ঘটনা ঘটে।</p>

<p>নিহত মনোয়ার হোসেন উপজেলার সারুটিয়া ইউনিয়নের গোয়ালবাড়িয়া গ্রামের আকমল হোসেনের ছেলে।</p>

<p>স্থানীয়রা জানান, ব্যবসায়ী মনোয়ার হোসেন সকালে নসিমনে ঝিনাইদহ শহরের নতুন হাটখোলা পাইকারি বাজারে সবজি কিনতে যাচ্ছিলেন। পথে ঝিনাইদহ-কুষ্টিয়া মহাসড়কের চাঁদপুর ড্রাগন বাগানের সামনে পৌঁছালে বিপরীত দিক থেকে আসা একটি কাভার্ডভ্যানের মুখোমুখি সংঘর্ষ হয়। এতে ঘটনাস্থলেই মারা যায় মনোয়ার হোসেন। আহত হন নসিমনচালক সাব্বির। খবর পেয়ে শৈলকুপা ফায়ার সার্ভিস ঘটনাস্থলে গিয়ে নিহতের মরদেহ উদ্ধার করে। আহত নসিমন চালককে শৈলকুপা উপজেলা স্বাস্থ্য কমপ্লেক্সে ভর্তি করা হয়েছে।</p>

<p>এ বিষয়ে শৈলকুপা ফায়ার সার্ভিসের স্টেশন অফিসার মহিউদ্দিন বলেন, মরদেহ উদ্ধার করে হাসপাতালে পাঠানো হয়েছে। এতে আহত নসিমনচালক চিকিৎসাধীন রয়েছেন।</p>

<p>শৈলকুপা থানার ওসি হুমায়ুন কবির মোল্লা জানান, আইনি প্রক্রিয়া শেষে মরদেহ পরিবারের কাছে হস্তান্তর করা হবে।</p>