<p>ফুটবল&nbsp;জাদুকর লিওনেল&nbsp;মেসির ক্যারিয়ার এখন শেষ পর্যায়ে। বুটজোড়া তুলে রাখার পর কী করবেন তিনি? ভক্তদের মনে এই প্রশ্ন দীর্ঘদিনের। অনেকেই তাকে ডাগআউটে কোচ হিসেবে দেখতে চান&nbsp;কিন্তু মেসির পরিকল্পনা ভিন্ন।</p>

<p>সম্প্রতি &lsquo;লুজু টিভি&rsquo;কে দেওয়া এক সাক্ষাৎকারে&nbsp; আটবারের ব্যালন ডি&rsquo;অর জয়ী এই তারকা জানান কোচিংয়ের প্রতি&nbsp; তার খুব একটা আগ্রহ নেই, অবসরের পর তিনি ফুটবলের সাথে যুক্ত থাকতে চান&nbsp;ক্লাব&nbsp;মালিক হিসেবে।</p>

<p>মেসি জানান তিনি&nbsp;একটি ক্লাব কিনতে চান এবং সেটিকে&nbsp; একেবারে তলানি থেকে শীর্ষে তুলে আনবেন। তিনি চান, সেই ক্লাবে তরুণ ফুটবলাররা নিজেদের মেলে ধরার সুযোগ পাবে। অবসরের পর ফুটবলের সঙ্গে যুক্ত থাকার স্বপ্নের এই রূপই তার লক্ষ্য।</p>

<p>অবশ্য তিনি যে এখনই অবসর নিচ্ছেন না, তা নিশ্চিতভাবেই বলা যায়। কারণ কিছুদিন আগেই মেজর লিগ সকারের (এমএলএস) ক্লাব ইন্টার মায়ামির সঙ্গে ২০২৮ সাল পর্যন্ত চুক্তির মেয়াদ নবায়ন করেছেন।&nbsp;</p>