<p>ইসরাইলি হামলায় নিহত ইরানের নিরাপত্তা প্রধান আলি লারিজানির হত্যাকারীদের অবশ্যই &lsquo;চড়া মূল্য দিতে হবে&rsquo; বলে হুঁশিয়ারি দিয়েছেন দেশটির নতুন সর্বোচ্চ নেতা মোজতবা খামেনি। বুধবার এক লিখিত বার্তায় তিনি এই কড়া বার্তা দেন।</p>

<p>তেহরানে লারিজানির জানাজার দিন নিজের অফিসিয়াল টেলিগ্রাম চ্যানেলে প্রকাশিত এক বার্তায় মোজতবা খামেনি বলেন, &lsquo;নিঃসন্দেহে এমন একজন ব্যক্তিত্বকে হত্যা করাই প্রমাণ করে যে তিনি কতটা গুরুত্বপূর্ণ ছিলেন। একইসঙ্গে ইসলামের শত্রুরা তার প্রতি কতটা বিদ্বেষ পোষণ করে, এটি তারও বহিঃপ্রকাশ।&rsquo;</p>

<p>তেহরান থেকে বার্তা সংস্থা এএফপি এ খবর জানিয়েছে।</p>

<p>যুদ্ধের শুরুতে নিজের বাবা ও ইরানের সাবেক সর্বোচ্চ নেতা আয়াতুল্লাহ আলী খামেনি নিহত হওয়ার পর ওই দায়িত্ব নেন মোজতবা খামেনি। তবে ক্ষমতা গ্রহণের পর তিনি এখনও প্রকাশ্যে আসেননি।</p>

<p>লিখিত বার্তায় মোজতবা খামেনি আরও বলেন, &lsquo;ঝরে পড়া প্রতিটি রক্তবিন্দুর দাম আছে। এই শহীদদের হত্যাকারী অপরাধীদের খুব শিগগিরই সেই মূল্য পরিশোধ করতে হবে।&rsquo;</p>