<p>সিলেটে এক ব্যতিক্রমী ও মানবিক আয়োজনের মধ্য দিয়ে ১২৬ জন হতদরিদ্র, এতিম ও অসহায় তরুণ-তরুণীর বিবাহ সম্পন্ন হয়েছে।</p>

<p>বৃহস্পতিবার (১৬ এপ্রিল) নগরের আমানউল্লাহ কনভেনশন হলে জমকালো পরিবেশে অনুষ্ঠিত হয় এই গণবিবাহ।&nbsp;</p>

<p>পুরোটা আয়োজনজুড়ে ছিল আনন্দ, ভালোবাসা ও আশার এক মিলনমেলা। বর্ণিল সাজসজ্জা ও উৎসবমুখর পরিবেশে অংশগ্রহণকারীরা অনুভব করেন স্বপ্নের মতো এক বিয়ের অনুষ্ঠান।</p>

<p>মানবিক সংগঠন &lsquo;সিডস অব ব্লেসিংস&rsquo;র উদ্যোগে এবং যুক্তরাজ্য প্রবাসী তরুণদের সংগঠন &lsquo;সিডস অব সাদাকাহ&rsquo;র অর্থায়নে এ গণবিবাহ সম্পন্ন হয়। নবদম্পতিদের প্রায় দুই লক্ষ টাকা মূল্যের ৭৭ ধরনের গৃহস্থালি সামগ্রী উপহার দেওয়া হয়।</p>

<p>&lsquo;সিডস অব সাদাকাহ&rsquo;র হেড অব অর্গানাইজেশন মো. জয়নুল আবেদিন জানান, সমাজের পিছিয়ে পড়া মানুষের মুখে হাসি ফোটানো এবং তাদের স্বনির্ভর করে তোলাই তাদের মূল লক্ষ্য। এই গণবিবাহ সেই প্রচেষ্টারই অংশ।</p>

<p>আয়োজকদের একজন ওরকাতুল জান্নাত বলেন, &lsquo;&lsquo;এই উদ্যোগ শুধু একটি বিয়ের আয়োজন নয়, বরং নতুন জীবনের প্রতি আত্মবিশ্বাস ও আশার আলো জাগিয়ে তোলে।&rsquo;&rsquo;</p>

<p>সমাজের সুবিধাবঞ্চিত মানুষের পাশে দাঁড়াতে ভবিষ্যতেও এমন মানবিক উদ্যোগ অব্যাহত রাখার কথা জানান আয়োজকরা।</p>