<p>জামালপুরের বকশীগঞ্জে জয়বাংলা স্লোগান দিয়ে কার্যক্রম নিষিদ্ধ আওয়ামী লীগের দলীয় ও জাতীয় পতাকা উত্তোলন করা হয়েছে।&nbsp;<br />
শনিবার (২১ ফেব্রুয়ারি) সকাল ৭ টায় বগারচর ইউনিয়ন আওয়ামী লীগের কার্যালয়ে কয়েকজন নেতা কর্মী মহান শহিদ দিবস ও আন্তর্জাতিক মাতৃভাষা দিবস উপলক্ষে জয়বাংলা স্লোগান দিয়ে পতাকা উত্তোলন করেন এবং দলীয় কার্যালয়ের সাইনবোর্ড ঝুলিয়ে দেন তাঁরা।</p>

<p><br />
এসময় ভাষা আন্দোলনে শহিদদের জন্য মাগফেরাত কামনা করে মোনাজাত পরিচালনা করেন তাঁরা।</p>

<p>পতাকা উত্তোলনকালে কার্যক্রম নিষিদ্ধ ঘোষিত&nbsp; ইউনিয়ন আওয়ামী লীগের সাংগঠনিক সম্পাদক মোঃ সাজ্জাদ কাদির সাজু, ইউনিয়ন আওয়ামী লীগের সদস্য রেজাউল করিম, ওয়ার্ড আওয়ামী লীগের সভাপতি মোঃআইয়ুব আলী, তাঁতী লীগের যুগ্ম সম্পাদক রেজাউল ও নিষিদ্ধ ঘোষিত&nbsp; ইউনিয়ন ছাত্রলীগের সভাপতি নিয়ামত উল্লাহ সহ কয়েকজন নেতা কর্মী উপস্থিত ছিলেন।</p>

<p><br />
এর ফলে দেড় বছর পর দলীয় কার্যালয়ে দেখা মিলল আওয়ামী লীগের। তবে পতাকা উত্তোলন ও মোনাজাতের পরই কার্যালয় প্রাঙ্গন থেকে সটকে পড়েন নেতা কর্মীরা।&nbsp;<br />
এঘটনায় বগারচর ইউনিয়নে শুরু হয়েছে নানা প্রতিক্রিয়া।&nbsp;&nbsp;পতাকা উত্তোলনের বিষয়ে বিএনপি- জামায়াতের কোন প্রতিক্রিয়া পাওয়া যায় নি।</p>

<p>এর আগে ২০২৪ সালের ৫ আগস্ট হাসিনা সরকারের পতনের পর বিক্ষুব্ধ ছাত্র জনতা বগারচর ইউনিয়ন আওয়ামী লীগের কার্যালয় পুড়িয়ে দেয়। এরপর থেকেই দলীয় কার্যালয়টি পরিত্যক্ত অবস্থায় পড়ে রয়েছে। সেই সঙ্গে নেতা কর্মীদের পদচারণা বন্ধ ছিল।&nbsp;</p>

<p><br />
বকশীগঞ্জ থানার ভারপ্রাপ্ত কর্মকর্তা মকবুল হোসেন জানান, সকালে কয়েকজন মিলে পতাকা উত্তোলন করেছে বিষয়টি জানার পরে তাৎক্ষণিকভাবে পুলিশ পাঠানো হয়েছে কিন্তু কাউকে পাওয়া যায় নি।</p>