<p>ঢাকা সেন্ট্রাল ইউনিভার্সিটি গঠনের চূড়ান্ত অধ্যাদেশ জারির এক দফা দাবিতে &lsquo;গণজমায়েত ও অধ্যাদেশ মঞ্চ&rsquo; তৈরির কর্মসূচি ঘোষণা করে সড়ক ছেড়েছে সাত কলেজের শিক্ষার্থীরা। &nbsp;</p>

<p>বৃহস্পতিবার (১৫ জানুয়ারি) দুপুরে রাজধানীর সায়েন্স ল্যাবরেটরি মোড় অবরোধ করে পাঁচ ঘণ্টা পর সন্ধ্যা ৬টায় তারা নতুন কর্মসূচি ঘোষণা করে সড়ক ছাড়েন।</p>

<p>এরপর ধীরে ধীরে যানবাহন চলাচল স্বাভাবিক হতে শুরু করে।</p>

<p>সাত কলেজকে বিশ্ববিদ্যালয়ে রূপান্তর আন্দোলনে শিক্ষার্থী প্রতিনিধি ও ঢাকা কলেজের ছাত্র মো. নাঈম হাওলাদার বলেন, &lsquo;সোমবার আমরা সায়েন্স ল্যাবরেটরিতে গণজমায়েত করব। আর অধ্যাদেশ মঞ্চ এখানে স্থাপন করা হবে।&rsquo;</p>

<p>&ldquo;রাষ্ট্রের সকল জাতীয় নেতৃবৃন্দের দৃষ্টি আকর্ষণের জন্য &lsquo;অধ্যাদেশ মঞ্চ&rsquo; স্থাপন করা হবে এবং গণজমায়েতের মধ্য দিয়ে আমরা আমাদের পরবর্তী কী কর্মসূচি, কোন পথে যাবে, সেটি আমরা এখান থেকে তাৎক্ষণিক সিদ্ধান্ত নেব।&rdquo;</p>

<p>বৃহস্পতিবার দুপুর সায়েন্স ল্যাবরেটরি মোড় অবরোধ করলে ওই এলাকায় যানবাহন চলাচল বন্ধ হয়ে যায়। গণপরিবহনের যাত্রীরা পড়েন ভোগান্তিতে। সায়েন্স ল্যাবরেটরি মোড় অবরোধের পরই রাজধানীর টেকনিক্যাল মোড়ও অবরোধ করেন সাত কলেজ শিক্ষার্থীরা।</p>